Lebih 18 tan lebihan makanan dikumpul di bazar Ramadan
Oleh ASLIZA MUSA

11 April 2023, 9:03 pm
IPOH – Lebih 18 tan metrik lebihan makanan dan minuman di bazar Ramadan di seluruh negara dapat diselamatkan daripada dibuang melalui kempen MySaveFood Ramadan.
Timbalan Menteri Perdagangan Dalam Negeri dan Kos Sara Hidup, Fuziah Salleh berkata, lebihan makanan dan minuman yang tidak terjual itu direkodkan sejak hari pertama Ramadan hingga hari ini.
Katanya, seramai 1,163 sukarelawan Pertubuhan Pemuda GEMA Malaysia (GEMA) terlibat dalam mengumpul lebihan makanan sebelum diagihkan kepada mereka yang memerlukan.
“Saya dimaklumkan Pemuda GEMA daripada hari pertama Ramadan sehingga hari ini telah menyelamatkan lebih 18,376.7 kilogram, maksudnya lebih 18 tan makanan dan minuman yang diselamatkan dan diberikan kepada mereka yang memerlukan.
“Kita tidak berikan kepada masjid atau rumah anak-anak yatim kerana selalu ada lambakan, jadi Gema berperanan mencari insan yang memerlukan.
“Berdasarkan data SWCorp, 15 peratus lebihan makanan dibazirkan di bulan Ramadan,” katanya kepada pemberita pada sidang akhbar selepas sesi walkabout di Bazar Ramadan Rahmah di Taman Cempaka di sini hari ini.

Fuziah berkata, KPDN juga bekerjasama dengan pihak hotel bagi mengumpul lebihan makanan untuk diedarkan kepada pelajar.
“KPDN ada usaha untuk selamatkan makanan di hotel sepanjang Ramadan. Saya dapat maklumat, dua hotel telah menjalin kerjasama di mana kita edarkan hampir 800 pek makanan kepada pelajar,” katanya. – KOSMO! ONLINE


Lelaki keluar kata-kata lucah terhadap wanita ditahan polis
Oleh NOR SHAFAWATI YUP

11 April 2023, 10:42 pm
PORT DICKSON – Seorang lelaki yang mengeluarkan kata-kata lucah terhadap seorang wanita seperti yang tular dalam sebuah video di media sosial Twitter telah ditahan polis hari ini.
Ketua Polis Daerah Port Dickson, Superitendan Aidi Sham Mohamed berkata, lelaki berusia 38 tahun itu ditahan berhubung kejadian tersebut selepas pihak polis menerima laporan daripada mangsa iaitu seorang wanita lebih pukul pukul 3.40 petang.
“Hasil saringan awal urin suspek adalah negatif. Suspek tiada rekod kesalahan lampau dan kini ditahan di lokap Balai Polis Port Dickson untuk siasatan lanjut.
“Pihak polis mengesahkan telah menerima satu laporan polis daripada mangsa dan kes disiasat di bawah Seksyen 509 Kanun Keseksaan dan Seksyen 14 Akta Kesalahan Kecil 1955 kerana mengaibkan kehormatan serta mengeluarkan perkataan tidak sopan di khalayak awam,” katanya dalam kenyataan di sini hari ini.
Menurut Aidi Sham, terdahulu lebih kurang pukul 9.22 pagi tadi telah terkesan sebuah video berdurasi 34 saat dimuat naik oleh pemilik akaun Twitter @nanmanjoi8715 yang memaparkan seorang individu menghalang sebuah kereta keluar dari tempat meletak kenderaan sambil mengeluarkan kata-kata lucah terhadap seorang wanita.
Aidi Sham berkata, kejadian tersebut berlaku lebih kurang pukul 6.30 petang semalam dihadapan sebuah bangunan di Bandar Springhilldi sini.-KOSMO! ONLINE


Pelaksanaan e-invois dijangka pada 1 Jun tahun hadapan – LHDN
Oleh MUHAMMAD NAJIEB AHMAD FUAD

11 April 2023, 11:20 pm
KUALA LUMPUR – Lembaga Hasil Dalam Negeri (LHDN) menyasarkan pelaksanaan sistem e-invois kepada kumpulan pertama pembayar cukai secara mandatori dijadualkan pada 1 Jun tahun hadapan.
Ketua Pegawai Eksekutifnya, Datuk Dr. Mohd Nizom Sairi berkata, kumpulan pertama itu dijangka melibatkan syarikat besar yang mempunyai perolehan tahunan melebihi RM100 juta setahun.
Katanya, ketika ini LHDN masih dalam proses membangunkan infrastruktur membabitkan teknologi maklumat (IT) dalam memastikan sistem e-invois itu dapat dilaksanakan mengikut jadual yang dirancang oleh pihaknya.
“Mungkin kalau kita (LHDN) dapat siapkan infrastruktur lebih awal peringkat awal dalam bentuk pilot testing (projek perintis) kita akan jadikan mandatori ini mengikut jadual dan awal Jun tahun hadapan kemudian kumpulan seterusnya 1 Januari tahun berikutnya dan sebagainya.
“Kita melihat syarikat dimana annual turnover (perolehan tahunan) melebihi RM100 juta jadi kita mula dengan itu dahulu. Apabila sistem sudah stabil kita tambah kepada yang melebihi RM50 juta tetapi itu perancangan.
“Setakat ini kita melihat kepada kumpulan yang besar kerana kita tahu kumpulan yang besar ini mereka sudah ada sistem didalam organisasi masing-masing, tak perlu bangunkan sesuatu yang baru, apa yang kita akan buat bagaimana nak menghubungkan apa yang mereka ada dengan kami supaya maklumat itu nanti boleh sampai melalui kami,” katanya kepada pemberita selepas Majlis Berbuka Puasa dan Apresiasi Media 2023 di Hotel Sunway Putra di sini malam ini.

Sementara itu, berhubung e-Filing bagi mengisi dan menghantar borang cukai pendapatan beliau berkata, sehingga kini lebih 50 peratus pembayar cukai telah selesai mengemas kini data dan mengisytiharkan cukai pendapatan bagi tahun taksiran 2022.-KOSMO! ONLINE


Sedih dibuang kerja 2 minggu sebelum raya
Oleh KOSMO

11 April 2023, 9:17 pm
PETALING JAYA – Ibarat kaca terhempas ke batu. Itulah perumpamaan bagi menggambarkan kisah seorang lelaki yang menunggu ‘bonus’ untuk persediaan raya tetapi telah dibuang kerja secara tiba-tiba.
Kisah malang itu dikongsi Muhammad Safiy di Facebook selepas menerima berita berhubung kerjayanya itu tatkala kurang dua minggu lagi menjelang Raya Aidilfitri.
“Sakitnya hanya Allah sahaja yang tahu. Kurang dua minggu nak raya dan lagi seminggu nak dapat bonus, dibuang kerja tiba-tiba tanpa sebab.
“Sekarang kerja entah ke mana, dan hanya harapkan bonus lah untuk persediaan raya,” katanya dalam hantaran yang dimuat naik, hari ini.
Dalam pada itu, Muhammad Safiy yang merupakan ‘merchandiser’ (peniaga) beberapa produk mengakui sedih dengan nasibnya ketika ini.
“Bila tanya kepada (majikan), mereka tolak orang itu dan tolak orang ini. Hilang sabar aku dan sepupu juga kena buang sebelum puasa. Allahuakhbar, tak boleh nak fikir apa dah, nak raya kot,” ujarnya. – KOSMO! ONLINE


Wanita tinggi lebih 6 kaki sukar temui teman lelaki
Oleh KOSMO!

11 April 2023, 9:00 pm
PALM BEACH, FLORIDA – Seorang wanita yang mempunyai ketinggian 187.9 sentimeter (6 kaki 2 inci)  mendedahkan bahawa dia sukar bertemu teman lelaki yang sesuai disebabkan keadaan fizikalnya, lapor portal berita MailOnline.
Marie Temara  dari negeri Florida berkata, dia berusaha untuk membuang stigma terhadap dirinya namun sukar menemui pasangan yang sesuai.
Wanita berusia 28 tahun itu berkata, dia sukar keluar temu janji kerana hanya dua peratus daripada populasi di negeri itu mempunyai ketinggian melebihi 190 sentimeter.
“Saya mengaku amat sukar untuk menemui lelaki lebih tinggi daripada saya. Mencari teman lelaki adalah hampir tidak mungkin kerana pilihan yang ada amat terhad.
“Saya juga kerap  diberitahu bahawa tiada lelaki sukakan gadis tinggi, saya kelihatan seperti lelaki yang memakai kasut tumit tinggi serta saya terlalu berat untuk menjadi wanita,” katanya.
Temara bagaimanapun baru-baru ini mula bertemu janji dengan lelaki lebih rendah dan dia kini  lebih terbuka untuk mengadakan temu janji dengan mana-mana lelaki.

“Namun, ada masanya agak sukar untuk menemui lelaki yang tidak kisah dengan bentuk fizikal saya yang lebih tinggi. Saya berharap dapat mengubah stigma bahawa ‘lelaki perlu lebih tinggi dalam sesuatu hubungan’ kerana ketinggian tidak penting,” ujarnya.
Temara bagaimanapun merupakan individu paling rendah dalam keluarganya.
Bapanya mempunyai ketinggian 190 sentimeter,  manakala ibunya berketinggian 195.8 sentimeter, selain abang dan adik lelakinya mempunyai ukuran tinggi masing-masing 205.7 sentimeter dan 208.2 sentimeter. – Agensi


PM hadir buka puasa bersama pengamal media, penggiat seni
Oleh SITI A'ISYAH SUKAIMI

11 April 2023, 9:08 pm
KUALA LUMPUR – Perdana Menteri, Datuk Seri Anwar Ibrahim menghadiri majlis berbuka puasa bersama kira-kira 1,000 orang pengamal media dan penggiat seni di Pusat Dagangan Dunia Kuala Lumpur (WTCKL) di sini.
Majlis yang berlangsung di Dewan Merdeka WTCKL itu turut dihadiri oleh Menteri Komunikasi dan Digital, Fahmi Fadzil.
Antara pengisian pada majlis tersebut seperti tazkirah Ramadan, persembahan selain penyampaian sumbangan kepada anak yatim oleh Perdana Menteri. – KOSMO! ONLINE


Bung Moktar nafi keluarkan kenyataan nyata sokongan kepada GRS
Oleh IVAN AMIRUL

11 April 2023, 10:48 pm
KINABATANGAN – Ketua UMNO Sabah, Datuk Seri Bung Moktar Radin menafikan mengeluarkan kenyataan yang mengatakan beliau kembali menyokong kerajaan Gabungan Rakyat Sabah (GRS) seperti disiarkan sebuah stesen televisyen swasta hari ini.
Menurut Bung Moktar, Setiausaha Agung Barisan Nasional (BN), Datuk Seri Dr Zambry Abd Kadir sebelum ini pernah mengeluarkan kenyataan bahawa BN memberikan sokongan kepada kerajaan GRS di bawah kepimpinan Ketua Menteri Sabah, Datuk Seri Hajiji Noor dengan mengambil kira ketetapan di peringkat Persekutuan bagi membentuk kerajaan perpaduan.
“Perbincangan telah dilakukan oleh Sekteriarat Tetap Kerajaan Perpaduan bagi menyelaras semua parti dan di Sabah kita diwakili oleh Timbalan Ketua Umno Sabah sebelum ini Datuk Yakub Khan.
“Bagaimanapun, tiada ada resolusi yang dicapai sehingga ke hari ini malahan pemecatan penjawat jawatan awam lantikan politik dari UMNO terus dilakukan.
“Inikah yang dimaksudkan dengan kerajaan Perpaduan,” katanya ketika ditemui media selepas menghadiri majlis Santuhan Kasih Ramadahan di Masjid Daerah Kinabatangan hari ini.
Mengulas lanjut, Bung Moktar yang juga Pengerusi Badan Perhubungan UMNO Sabah menjelaskan terdapat kekeliruan dalam kalangan rakyat khususnya ahli parti apabila pemimpin UMNO yang masih berada dalam kerajaan GRS sekarang.

“Bagaimanapun, mereka tidak dapat membuat sokongan secara terbuka dan menandatangani akuan bersumpah (SD).
“Pemimpin berkaitan dipecat oleh UMNO kerana mereka menyokong secara terbuka dan menandatangi akuan bersumpah (SD) selain mengistiarkan keluar dari UMNO,” katanya.-KOSMO! ONLINE


Dua lelaki Indonesia lolos ketika perjalanan pulang dari Mahkamah Kota Tinggi
Oleh MOHAMAD FAIZAL HASHIM

11 April 2023, 10:52 pm
JOHOR BAHRU – Dua lelaki warganegara Indonesia melarikan diri semasa dalam perjalanan dari Mahkamah Kota Tinggi ke Penjara Ledang di Jalan Felda Inas menghala ke Sengkang, pagi hari ini.
Ketua Polis Daerah Kulai, Superintendan Tok Beng Yeow berkata, dua orang kena tuduh (OKT) berusia 36 dan 40 tahun berkenaan sepatutnya menjalani hukuman penjara selama enam bulan di Penjara Ledang.
Beliau berkata, kira-kira pukul 8 pagi tadi, suspek bersama dua OKT warganegara Indonesia yang lain telah dibawa ke Mahkamah Kota Tinggi bagi pertuduhan dibawah Seksyen 5(2) Akta Imigresen 1959/63.
Katanya, kesemua OKT terbabit ditangkap oleh pihak Anggota Penguatkuasa Maritim Malaysia (Maritim Malaysia) kerana dipercayai tidak mempunyai pas atau dokumen yang sah masuk ke Malaysia.
“Pada pukul 11.20 pagi, seramai tiga orang anggota Maritim Malaysia telah ditugaskan membawa empat OKT warganegara Indonesia dari Mahkamah Kota Tinggi ke Penjara Ledang setelah selesai pertuduhan.
“Semasa dalam perjalanan, dua OKT telah berjaya membuka gari berantai dan membuka pintu belakang van kemudian melarikan diri masuk ke dalam kebun kelapa sawit terbiar berhampiran di Jalan Felda Inas menghala ke Sengkang,” katanya dalam kenyataan hari ini.

Beng Yeow berkata, Op Tutup telah dijalankan dan pasukan anggota risikan dan operasi Bahagian Siasatan Jenayah Ibu Pejabat Polis Daerah (IPD) Kulai telah dimaklumkan berkenaan kejadian ini bagi mengesan serta tangkap kedua-dua suspek.
“Pihak polis daerah Kulai meminta kerjasama orang awam sekiranya mempunyai maklumat berkenaan suspek yang melarikan diri itu untuk menghubungi bilik gerakan daerah Kulai di talian 07-6637222,” ujarnya.-KOSMO! ONLINE


Pempengaruh Siti Jamumall dah bercerai talak satu
Oleh MOHD. HAIKAL ISA

11 April 2023, 6:15 pm
PETALING JAYA – “Saya sudah lama bercerai, jadi berhenti buat fitnah.”
Demikian kata pempengaruh dan usahawan sensasi, Siti Jamumall mengenai status dirinya selepas timbul banyak persoalan dalam kalangan netizen.
Siti Jamumall, 24, atau nama sebenarnya Siti Suriani Wahiddin berkata, dia dan suami sudah bercerai dengan talak satu sejak tahun lalu selepas empat tahun berkahwin.
“Perceraian ini sakit. Walaupun apa yang dilihat dan dilalui ini mengganggu emosi, saya simpan dan tak beritahu sesiapa kecuali keluarga dan rakan rapat saja. Dulu lagi saya jenis tak kongsi kisah peribadi terutama rumah tangga.
“Cuma sejak kebelakangan ini saja apabila saya buat sesi siaran langsung di Tiktok, ramai bertanya mana suami, lama tak muat naik gambar dan video bersama, jadi saya rasa ini masa terbaik untuk saya kongsikan perkara sebenar.
“Lagi pula saya pun dah habis edah dan simpan perkara ini lama. Dalam masa sama, nak elakkan fitnah berlaku. Jadi, saya tak nak lagi ada komen bukan-bukan. Sebab mereka tak tahu apa-apa. Saya tak nak ada fitnah berlaku,” katanya.
Menurut Siti Jamumall lagi, episod perceraian yang berlaku memberikan impak besar terhadap diri dan kehidupannya.

“Apa yang berlaku ini memberi impak besar kepada kehidupan saya. Saya hanya berkongsi perkara ini kepada keluarga dan rakan rapat saja. Mereka yang banyak berikan sokongan dan semangat untuk teruskan kerjaya.
“Saya dari umur 16 tahun dah biasa berdikari dan cari rezeki. Bila bercerai ini, hidup perlu diteruskan. Saya sentiasa ingat pesan mak, menjadi perempuan macam mana kaya pun suami, tapi kena ingat kena ada duit sendiri dan cari duit sendiri.
“Jadi apabila bercerai, saya sedar ia sangat penting. Kalau contoh saya tak ada apa-apa, mungkin sukar untuk saya teruskan hidup dan besarkan anak-anak. Saya mencari rezeki untuk besarkan dua anak lelaki. Saya yakin ramai juga ibu tunggal yang kuat untuk membesarkan anak-anak.
“Saya buat berniaga dan buat sesi siaran langsung. Tujuan saya untuk mencari rezeki halal untuk anak-anak. Saya tak baik mana, banyak jahat saya, saya tahu. Kalau anda tengok saya memekik dalam ‘live’, itu adalah kandungan yang dibuat semata-mata,” katanya.
Hasil perkahwinan itu, mereka dikurniakan dua anak lelaki Putra Adam Rizki, 4; dan Putra Aiman Zafran, 2. – KOSMO! ONLINE


Cincin hilang masa Diana lahirkan Aurora – Farid Kamil
Oleh MOHD. HAIKAL ISA

11 April 2023, 6:30 pm
SHAH ALAM – “Dia yang salah meletakkan cincin itu ketika Aurora dilahirkan di Bangsar menerusi proses ‘water birth’.”
Demikian jawab Farid berhubung dakwaan isterinya Diana Danielle mengenai kehilangan cincin perkahwinannya.
Pelakon filem Anwar: The Untold Story itu mendedahkan cincin tersebut hilang selepas isterinya melalui proses kelahiran anak kedua mereka, Nur Aurora, 8, pada 2015.
Jelas Farid atau nama sebenarnya Farid Kamil Zahari, dia bukanlah punca di sebalik kehilangan cincin tersebut.
“Sebenarnya cincin perkahwinan yang saya berikan kepada Diana itu dia yang pakai. Tapi dia yang salah meletakkan cincin itu ketika Aurora dilahirkan di Bangsar menerusi proses ‘water birth’.
“Untuk melakukan proses itu, jam tangan dan barang kemas lebih baik dibuka, jadi Diana buka dan letakkan di dalam beg. Tapi selepas selesai proses bersalin, kami nak balik dan cari cincin itu tidak jumpa.

“Saya juga cuba mencari dan akibat dia tidak jumpa cincin itu, dia menangis dan bersedih. Untuk menghalang dia dari terus bersedih selepas menyambut kelahiran bayi kedua kami, saya katakan yang cincin itu bukan penting, kita boleh beli tapi kegembiraan pada masa itu, kita tidak akan boleh beli.
“Saya tak sangka benda itu boleh jadi perkara besar dan saya berjanji akan cari yang baharu dan alhamdulillah dari hilang satu cincin, saya sudah menggantikan enam untuk dia,” katanya.
Farid berharap tawaran perdamaian yang dibuat oleh Diana dengan memberikan aset dan barang kemas termasuk cincin tersebut, boleh diterima dengan baik oleh isterinya.
“Pendamaian pertama saya bawa satu cincin dan bunga, hari ini saya bawa enam bentuk cincin dan dua utas rantai. Sepatutnya saya bawa barang kemas ini semua ke Mahkamah Subang Bestari, tempoh hari di mana saya turut membawa bunga dan cincin. Cuma saya tak boleh bawa sebab banyak.
“Buat masa sekarang saya berharap dia berlembut hati menerima benda ini sebab buat masa sekarang ini sajalah yang saya mampu berikan.
“Saya harap dia boleh terima dan ampunkanlah segala kesalahan saya. Apa sangkaan mereka terhadap saya, saya mohon maaf. Saya harap dia maafkanlah dan janganlah pisahkan saya dengan anak-anak dan isteri saya,” katanya sambil mengesat air mata.
Farid berkongsi perkara itu ketika ditemui selepas menjalani prosiding sulh di Mahkamah Tinggi Syariah, di sini, dari jam 11.45 pagi sehingga 1 petang tadi.
Pelakon itu turut ditemani peguam syarie mewakili Farid iaitu Fakhrul Azman Abu Hassan.
Terdahulu, Farid membawa sejambak bunga dan sebentuk cincin untuk diberikan kepada isterinya, Diana Danielle pada proses pelantikan wakil dalam Jawatankuasa Pendamai (JKP) bagi menyelesaikan krisis rumah tangga mereka di Mahkamah Rendah Syariah Petaling, Subang Bestari pada 28 Mac lalu.
Cincin tersebut dikatakan hadiah ulang tahun perkahwinan mereka yang ke-11. Bagaimanapun, Diana ketika ditanya mengenai cincin tersebut berkata, hadiah itu adalah cincin yang pernah dihilangkan oleh Farid, sejak lapan tahun yang lalu.
“Cincin yang dia nak bagi tadi sudah dia hilangkan selama lapan tahun, tapi baru hari ini dia nak beri semula cincin perkahwinan kami selepas lapan tahun,” katanya. – KOSMO! ONLINE


Mat rempit baring atas motosikal terbabas, langgar kedai
Oleh KOSMO!

11 April 2023, 7:00 pm
JAKARTA – Tindakan seorang lelaki di Indonesia yang berbaring di atas motosikal ketika kenderaan itu sedang bergerak laju mengundang padah apabila dia merempuh sebuah kedai di tepi jalan, lapor program berita Liputan6 hari ini.
Berdasarkan video yang tular di laman Instagram, gelagat penunggang motosikal yang melakukan aksi ‘gaya bebas’ itu dirakam dengan dia dilihat melakukan gaya seolah-olah sedang tidur.
Dengan posisi tidur terlentang, pemuda yang tidak memakai topi keledar  itu turut menutup matanya sambil motosikalnya terus bergerak laju.
Seperti yang dijangka, kenderaan itu mula hilang kawalan lalu terbabas ke tepi jalan sebelum lelaki berkenaan sempat mengawal kembali pendikit motosikal.
Dia lantas merempuh sebuah kedai rokok yang berada di tepi jalan, menyebabkan bumbung kedai tersebut musnah.
Video tersebut menjadi tular dan menerima pelbagai komen daripada pengguna media sosial yang lain.

“Sesuai dengan ‘harapan’, penamat video itu berakhir dengan ‘bagus’ sekali,” kata seorang netizen secara sinis.
“Hidup kalau tiada masalah, jangan cari masalah,” ujar seorang pengguna lain. – Agensi


40 kotak rokok seludup ditemui terapung tengah laut
Oleh TOREK SULONG

11 April 2023, 6:04 pm
PASIR PUTEH – Agensi Penguatkuasaan Maritim Malaysia (APMM) Kelantan menemui sebanyak 40 kotak mengandungi 400,000 batang rokok seludup terapung di tengah lautan pada jarak kira-kira 25 batu nautika dari muara Tok Bali di sini kelmarin.
Rokok yang bernilai RM418,000 itu dijumpai pada pukul 1 petang semasa anggota APMM menjalankan tugasan di kawasan tersebut.
Pengarah APMM Kelantan, Kepten Maritim Syed Nor Adli Syed Ab. Rahman berkata, selepas menjumpai kotak-kotak tersebut, anggota bertugas bertindak mengutip dan membawanya pulang ke jeti APMM di sini untuk siasatan lanjut.
“Pemeriksaan lanjut mendapati, kesemua 40 bungkusan berwarna coklat itu yang mengandungi rokok seludup.
“Kita tidak menolak kemungkinan penyeludup tidak sempat mengambil kesemua rokok yang tersapung itu apabila mereka terpaksa meninggalkan bungkusan terbabit selepas menyedari kehadiran bot peronda APMM,” katanya dalam satu kenyataan di sini hari ini.-KOSMO! ONLINE


Kes ugut pelancong China dirujuk TPR -Yahaya
Oleh TUAN NURHIDAYAH TUAN AB.GHANI

11 April 2023, 6:47 pm
KUALA LUMPUR – Polis telah merakam percakapan dua individu bagi membantu siasatan kes anggotanya yang didakwa memeras ugut wanita berasal dari China kerana gagal menunjukkan pasport ketika sekatan jalan raya di Bulatan Dato Onn, minggu lalu.
Pemangku Ketua Polis Kuala Lumpur, Datuk Yahaya Othman berkata, pihaknya telah melengkapkan kertas siasatan tersebut dan sudah dirujuk kepada Timbalan Pendakwa Raya (TPR) untuk arahan lanjut.
“Kita telah memanggil pemandu e-hailing serta penumpangnya warga tempatan yang merupakan rakan kepada pelancong wanita terbabit.
“Kertas siasatan telah dilengkapkan seterusnya sudah dirujuk kepada TPR semalam. Kita akan menunggu arahan lanjut pejabat TPR untuk tindakan seterusnya dalam kes ini,” katanya ketika sidang akhbar selepas melancarkan Kempen Pemanduan Berhemah dan Rumah Selamat sempena Hari Raya Aidilfitri 2023 di Ibu Pejabat Kontinjen, di sini, petang tadi.
Terdahulu, video dimuat naik di TikTok @cs_kuan, memaparkan seorang wanita sedang mengulas isu berkenaan dalam bahasa Cina bersama sedikit rakaman kejadian.
Berdasarkan kapsyen video tersebut, anggota polis terlibat didakwa memeras ugut wang sebanyak RM200 daripada seorang wanita berasal dari China ekoran gagal menunjukkan pasportnya kerana tertinggal di hotel.

“Setakat ini, seramai tujuh individu telah dipanggil untuk dirakam keterangan bagi membantu siasatan.
“Kes disiasat mengikut Seksyen 385 Kanun Keseksaan kerana melakukan pemerasan,” ujarnya. -KOSMO! ONLINE.


Penumpang tarik rambut pramugari, pesawat terpaksa patah balik
Oleh KOSMO!

11 April 2023, 8:30 pm
NEW DELHI –  Sebuah pesawat Air India yang  dalam penerbangan ke London terpaksa berpatah balik ke New Delhi selepas seorang penumpang dilaporkan memulakan pergaduhan dengan kru kabin, lapor akhbar Metro UK semalam.
Penerbangan AI111 ke Lapangan Terbang Heathrow berpatah balik ke Lapangan Terbang Antarabangsa Indira Gandhi pagi semalam selepas seorang penumpang  berkelakuan biadab.
Individu terbabit menarik rambut seorang kru kabin dan menyebabkan kecederaan fizikal kepada seorang petugas lain.
Ketika insiden berlaku, penumpang tersebut dikatakan telah beberapa kali diberikan amaran namun, memilih untuk terus bertindak agresif.
Pesawat itu berlepas pukul 6.35 pagi (waktu tempatan), namun berpatah balik tiga jam kemudian selepas pergaduhan tercetus.
Laman berita Hindustan Times melaporkan penumpang berkenaan diserahkan kepada pihak polis sejurus tiba di lapangan terbang.

Sebuah penerbangan lain ke London dijadualkan semula pada petang hari yang sama.
“Juruterbang membuat keputusan berpatah balik ke New Delhi manakala penumpang tersebut diserahkan kepada anggota pasukan keselamatan sejurus mendarat.
“Kami kesal atas  segala kesulitan yang terpaksa ditanggung oleh penumpang lain dan telah menjadualkan semula penerbangan,” kata seorang jurucakap Air India. – Agensi


Kajian dapati duda, janda lebih berisiko nyanyuk
Oleh KOSMO!

11 April 2023, 8:00 pm
OSLO, Norway –  Satu kajian baharu mendedahkan bahawa pasangan yang bercerai boleh menyebabkan mereka mengalami masalah kesihatan serius, lapor portal berita Wion News semalam.
Menurutnya, mereka yang bercerai  atau membujang pada pertengahan usia akan meningkatkan risiko mendapat penyakit demensia atau nyanyuk.
Bagaimanapun, pasangan yang masih bersama untuk tempoh masa lama boleh mengurangkan risiko mengalami demensia pada usia tua dengan ketara.
Kajian itu dilakukan oleh pasukan penyelidik  Institut Kesihatan Awam Norway (NIPH/FHI) yang menganalisis status perkahwinan kumpulan  berumur antara 44 tahun hingga 68 tahun  sejak 24 tahun lalu.
Mereka mendapati status perkahwinan seseorang memberi kesan kepada peluang untuk mendapat penyakit nyanyuk atau gangguan kognitif ringan selepas berumur 70 tahun.
Seorang penyelidik kajian itu, Vegard Skirbekk berkata, kaitan antara demensia dan status perkahwinan adalah mereka yang berumah tangga memiliki  pasangan untuk membantu mengatasi masalah serta tekanan dalam kehidupan.

Katanya, berkahwin bermakna  manusia mempunyai seseorang untuk bercakap serta berkongsi beban.
Ini dapat membantu seseorang untuk menangani  kesukaran dengan lebih baik dan kurang terdedah kepada tekanan.
Portal berita South China Morning Post (SCMP) melaporkan bahawa saintis berkenaan  berkata: “Lelaki mungkin penerima manfaat terbesar daripada perkahwinan.” – Agensi


Lelaki tampal kod QR palsu di masjid untuk tipu wang derma
Oleh KOSMO!

11 April 2023, 7:30 pm
JAKARTA – Satu rakaman sistem televisyen litar tertutup (CCTV) memaparkan aksi seorang lelaki menampal kod QR standard Indonesia (QRIS) palsu untuk mengutip wang infak di sebuah masjid di Jakarta Selatan, lapor laman berita Kumparan semalam.
Berdasarkan video tersebut  tular di media sosial, seorang lelaki berbaju biru dilihat melekatkan  beberapa QRIS palsu di kawasan Masjid Nurul Iman Blok M Square.
Ketika mahu melakukan perbuatan tersebut, lelaki berkenaan dilihat menoleh ke arah kanan dan kiri bagi memastikan keadaan benar-benar selamat.
Dia kemudian menampal pelekat yang mempunyai kod QRIS di beberapa kotak sumbangan dalam masjid.
Tulisan pelekat tersebut bertulis ‘Membaik pulih masjid’ di samping ayat berbunyi: “Imbas QRIS untuk infak.”
Menurut Setiausaha Dewan Kesejahteraan Masjid Nurul Iman Blok M Square, Habibi Katin, QRIS palsu itu dipasang pelaku pada 6 April lalu ketika suasana sunyi.

“Kejadian itu berlaku pada waktu pagi yang sunyi. Kami mendapati adanya QRIS yang berbeza. Daripada 20 yang ada, 18 ditampal oleh lelaki tersebut,” katanya sambil menambah, kod-kod palsu itu telah dicabut.
Susulan kejadian itu, pihak pengurusan masjid memberi peringatan kepada orang ramai agar tidak tertipu dengan kegiatan tersebut dan lebih berhati-hati.
Jemaah juga diingatkan agar memberi infak secara pembayaran tunai atau menghubungi ahli jawatankuasa masjid sekiranya mahu menyerahkan cek. – Agensi


Pembeli jumpa mata kail dalam tin ikan
Oleh KOSMO

11 April 2023, 6:32 pm
BANGKOK –  Seorang pelanggan terkejut apabila menemui sebentuk mata kail dalam produk ikan dalam tin keluaran jenama popular di Thailand, namun bernasib baik kerana dia belum mengunyahnya, lapor portal berita Thaiger semalam.
Halaman Facebook perlindungan pengguna, Phuboripok menyiarkan gambar tin ikan tersebut  kelmarin bersama keterangan gambar: “Seorang #pengguna hendak memakan ikan dalam tin apabila menemui objek asing di dalam tin. Dia menulis mesej ringkas yang menyatakan, saya tidak memaafkan QC (kawalan kualiti) 100%.
“Dia sudah pun berhubung dengan jabatan jualan (jenama itu) yang menawarkan untuk memberinya dua kotak tin ikan sebagai pampasan untuk kejadian tersebut atau wang tunai 1,500 baht (RM193.04).”
Pengguna itu turut bertanya: “Adakah anda fikir saya mahu makan ikan jenama ini selepas mengalami pengalaman ini?”
Netizen hairan bagaimana mata kail itu boleh ada di dalam tin tersebut dan ada yang bertanya: “Adakah ikan ini tidak ditangkap dengan pukat? Adakah ikan ini tidak diimbas dengan pengesan logam sebelum ditinkan?”
Baru-baru ini, seorang wanita Thailand menemui cakar tikus terapung di dalam jaew bla ra iaitu pes cili dengan ikan jeruk yang dibelinya di sebuah pasar di wilayah Prachin Buri, tengah Thailand.

Dia tidak pasti objek misteri dalam pes cili tersebut sehinggalah netizen memberitahunya bahawa ia kelihatan seperti kaki tikus. – Agensi


Ramai puji lelaki bersemangat buat persembahan ala Michael Jackson
Oleh KOSMO

11 April 2023, 6:43 pm
PETALING JAYA – Bakat seorang lelaki ala Michael Jackson yang membuat persembahan di Jalan Bukit Bintang mendapat pujian orang ramai apabila videonya tular sejak beberapa hari lalu.
Menerusi video yang dimuat naik oleh penyanyi tersebut di akaun TikToknya, @trissyngates, kelihatan dia begitu semangat ketika menyampaikan lagu berjudul ‘Singkong dan Keju’.
Bukan itu sahaja, gayanya berinteraksi dengan orang ramai dengan tarian dan pakaian seakan penyanyi legenda antarabangsa, Michael Jackson turut mencuri tumpuan penonton.
Sehingga kini videonya telah mendapat 6.9 juta tontonan, 455,600 tanda suka dan 18,400 perkongsian.
Tinjauan Kosmo! di ruangan komen mendapati ramai yang memuji persembahan lelaki terbabit yang begitu bersemangat seakan-akan mengadakan konsert khas buat peminat-peminatnya.
“Sudah lebih enam kali tengok video ini sambil tersenyum seorang diri. Boleh ganti Sudirman, ini baru penghibur namanya. Lagu macam ini pun boleh jadi gempak,” komen Fendy.

“Cara persembahan dia macam penyanyi nombor satu dunia. Semoga dimurahkan rezeki selalu penyanyi macam ini,” komen Tengku pula.
“Macam gaya arwah Sudirman walaupun gayanya seperti Michael Jackson. Seronok tengok vokalis yang ‘hype’ penonton macam ini,” komen pengguna yang lain. – KOSMO! ONLINE


Dapatkan pengalaman menonton dan bermain game tanpa had dengan iQOO Z7
Oleh MUHAMMAD FARID AHMAD TARMIJI

11 April 2023, 5:38 pm
PETALING JAYA – iQOO telah melancarkan telefon pintar iQOO Z7 terbaru yang akan memberikan pengalaman telefon pintar yang lebih baik.
Telefon pintar ini mempunyai prestasi yang luar biasa, jangka hayat bateri yang lebih lama, reka bentuk minimalis dan bergaya.
Telefon pintar ini menawarkan dua pilihan warna iaitu Kelabu Metalik dan Biru Matrix.
Bagi Kelabu Metalik menggunakan teknologi matte AG yang menghasilkan kesan warna hitam di malam hari, manakala Biru Matrix menggunakan struktur mikrokristalin tiga dimensi yang menghasilkan tekstur warna telefon pintar flagship berkilat dan telus.
Dalam pada itu, iQOO Z7 menawarkan ciri pintar terbaik dalam julat harga yang sama dengan ciri NFC, sokongan Kawalan Jauh Inframerah dan perluasan Wifi 6.
Telefon pintar ini dilengkapi dengan penyejuk cecair super besar 3K menggunakan teknologi VC dan pembesar suara dwi stereo yang menghasilkan sistem bunyi yang lebih mantap.

Teknologi motor linear paksi X iQOO Z7 menghasilkan kesan getaran yang lebih komprehensif dan terang ketika melayan permainan.
Telefon pintar ini menawarkan dua pilihan warna iaitu Kelabu Metalik dan Biru Matrix.
Fungsi kamera iQOO Z7 juga mengagumkan dengan kamera belakang dilengkapi penstabilan imej optikal 64 juta OIS, Mod Super Night Mode 4.0, Pro Sports Mode 3.0, Super Moon, dan BUFF untuk menghasilkan gambar yang lebih artistik.
Sementara itu, iQOO Z7 boleh menonton filem atau bermain game tanpa risau kehabisan bateri dengan keupayaan pengecasan pantas menggunakan 120W Dual-Cell FlashCharge dan kapasiti bateri besar 5000mAh.
Dalam masa lima minit mengecas, ia mampu menonton drama selama lima jam dan dalam masa 26 minit lagi, telefon anda boleh dicas sepenuhnya, memberikan anda pesta menonton sehingga 18.06 jam.
Harga iQOO Z7 dengan 8GB+128GB ialah RM1,249 dan iQOO Z7x dengan 8GB+128GB dijual pada harga RM939, yang membezakan adalah kamera utama 50 juta piksel, konfigurasi pemproses dan sistem penyejukan cecair.
Untuk peminat iQOO Z7 atau Z7x, ada berita baik!
Anda boleh mendapatkan diskaun eksklusif dari Lazada untuk model iQOO Z7 8GB+128GB dengan diskaun sehingga RM100 dari 10 April hingga 18 April.
Pada harga pengenalan RM1,249, anda juga akan mendapat baucar diskaun, perlindungan skrin selama satu tahun dan waranti lanjutan selama satu tahun.
Telefon pintar ini juga dilengkapi dengan keupayaan pengecasan pantas.
Jika anda mencari model iQOO Z7x 8GB+128GB, anda boleh ke platform Shopee dan mendapatkannya dengan harga pengenalan RM939 dengan diskaun sehingga RM100, baucar diskaun tambahan dan jaminan lanjutan selama satu tahun.
Pelajar juga boleh menikmati diskaun tambahan sehingga RM50 dan berpeluang memilih antara siri beg galas iQOO atau pemegang kunci Marshall secara percuma pada platform Shopee rasmi iQOO.
Namun, perlu diingat bahawa hadiah percuma diberikan berdasarkan siapa yang cepat, kerana kuantiti terhad.
Untuk maklumat lanjut, log masuk ke: https://linktr.ee/iqoomy


Warga emas tinggal motosikal, selipar sebelum terjun jambatan
Oleh FARAHWAHIDA AHMAD

11 April 2023, 5:15 pm
MUAR – Seorang warga emas nekad terjun dari jambatan dipercayai dalam cubaan membunuh diri di Jambatan 1, Sungai Muar, Bandar Maharani, awal pagi ini di sini, hari ini.
Menurut Komander Operasi, TPgB II Shahrizal Mokhtar, pihak bomba menerima panggilan mengenai kejadian kira-kira pukul 6.03 pagi.
“Kami menerima panggilan kecemasan dari pihak polis melaporkan mengenai seorang warga emas lelaki lingkungan usia 77 tahun telah terjun dari atas jambatan.
“Setibanya pihak bomba di tempat kejadian, kelibat mangsa tidak kelihatan. Hanya motosikal serta selipar mangsa di temui di tepi jalan atas jambatan,”katanya dalam satu kenyataan hari ini.
Tambah Shahrizal, misi pencarian dijalankan dengan kekuatan 17 orang anggota termasuk empat anggota dari Pasukan Penyelamat Di Air (PPDA) menggunakan dua jentera bomba serta dua buah bot aluminium.
Ujarnya, usaha pencarian sedikit mencabar atas faktor pasang surut air sungai dan pencarian masih diteruskan sehingga kini.-KOSMO! ONLINE


Farid Kamil ada masalah kewangan waktu tunai umrah
Oleh MOHD. HAIKAL ISA

11 April 2023, 5:10 pm
SHAH ALAM – “Alhamdulillah, saya dan pasukan dapat tunaikan permintaan Diana.”
Demikian ucap pelakon Farid Kamil apabila mengemukakan ‘hadiah’ pendamaian antaranya berupa bayaran balik tiket umrah yang kini telah bertukar menjadi hutang berjumlah RM44,000 kepada isterinya, Diana Danielle.
Farid ketika ditemui di Mahkamah Tinggi Syariah Shah Alam, hari ini berkata, dia bagaimanapun prihatin akan luahan Diana dalam Instagram Story dan berusaha menunaikan permintaan isteri tersayangnya itu.
“Apabila semuanya sudah jadi terbalik (tuntutan cerai), hadiah itu sudah bertukar menjadi hutang. Saya mengambil apa yang diluahkannya dalam Instagram Story tempoh hari dan saya anggap, ini adalah apa yang dia inginkan,” katanya kepada Kosmo! Online.
Kendatipun, ditanya mengenai rentetan isu pakej umrah itu, Farid, 42, menjelaskan bahawa dia menyimpan impian untuk membawa isterinya menunaikan umrah, namun berdepan dengan kekangan kewangan.
“Sebenarnya, dalam tahun ini, kali pertama saya dapat keluar negara dan memilih Mekah sebagai destinasi pertama saya. Saya ingin bawa Diana untuk menunaikan umrah.

“Tetapi, kebetulan, pada ketika itu, slot yang ada untuk ke Mekah adalah pada 23 Februari.
“Keinginan saya untuk membawa Diana ke Mekah memang sangat tinggi. Namun, ada sedikit kekangan buat saya,” katanya.
Disebabkan itu, Diana kemudiannya memudahkan urusan mereka sekeluarga dan menawarkan untuk menjadikan pakej umrah itu sebagai hadiah buat Farid.
“Kekangannya adalah, saya hanya boleh selesaikan bayaran untuk umrah itu, pada penghujung bulan.
“Jadi, Diana beritahu saya bahawa, tak mengapa sebab ini kali pertama kami dapat keluar negara bersama. Jadi, dia hadiahkan saya perjalanan (pakej) umrah itu,” katanya.
Hari ini, Farid menawarkan empat tawaran kepada Diana untuk menyelamatkan keluarga dan rumah tangganya, termasuklah bayaran balik tiket umrah bernilai RM44,000.
Bahkan, pelakon filem Anwar: The Untold Story itu turut menawarkan sebuah kereta Toyota Vellfire bernilai RM225,000, barangan kemas RM10,700 dan wang pendahuluan nafkah dari Mac hingga Jun 2023 sebanyak RM40,000.
Terdahulu, Diana memuat naik hantaran Instagram Story tentang Farid yang tidak membayar semula beberapa kos ketika menunaikan umrah selepas ditanggung oleh Diana.
Diana bagaimanapun tidak hadir ke prosiding sulh yang berlangsung hari ini. Prosiding sulh kedua dijadualkan akan berlangsung pada 25 Mei 2023. – KOSMO! ONLINE


Ops bersepadu bermula 18 April, 231 hotspot dikenalpasti
Oleh AZIZAH SHAFIEI

11 April 2023, 5:46 pm
BENTONG – Kementerian Pengangkutan akan melaksanakan Ops Bersepadu sempena Hari Raya Aidilfitri bermula 18 hingga 27 April ini setelah mengenalpasti 231 hotspot di seluruh negara.
Menteri Pengangkutan, Anthony Loke berkata, pelbagai pendekatan akan dilaksanakan termasuk penggunaan kereta peronda Jabatan Pengangkutan Jalan Raya (JPJ) di kawasan-kawasan hotspot tersebut.
“Dasar kita jelas, dalam Ops Bersepadu ini, terdapat sembilan jenis kesalahan yang tidak dibenarkan kompaun yang menyebabkan pesalah perlu terus ‘menjawab’ di mahkamah jika dikenakan tindakan.
“Kita memandang serius semua kesalahan yang mengundang risiko kemalangan dan mengharapkan pengguna sentiasa berhati-hati serta mematuhi peraturan jalan raya terutamanya di Pahang ini yang merupakan pintu masuk ke Pantai Timur,” katanya dalam sidang akhbar pada majlis Perasmian Pecah Tanah Projek Pembinaan Pembinaan Pejabat Baharu JPJ Cawangan Bentong, di sini hari ini.
Menurutnya, kewujudan anggota JPJ semasa rondaan ini secara tidak langsung akan memberi kesedaran kepada pengguna jalan raya supaya lebih berwaspada ketika memandu dan mematuhi peraturan jalan raya.
Dalam pada itu katanya, sebanyak 32 hotspot telah dikenalpasti di negeri Pahang dan salah satunya ialah di Lebuh raya Kuala Lumpur- Karak di dalam daerah Bentong.-KOSMO! ONLINE


Hampir 1 juta warga kota dijangka balik kampung
Oleh TUAN NURHIDAYAH TUAN AB.GHANI

11 April 2023, 5:51 pm
KUALA LUMPUR – Polis Diraja Malaysia (PDRM) menganggarkan kira-kira sejuta warga kota akan keluar meninggalkan ibu negara bagi menyambut Hari Raya Aidilfitri di kampung halaman masing-masing bermula 20 April ini.
Pemangku Ketua Polis Kuala Lumpur, Datuk Yahaya Othman berkata, jumlah itu adalah 50 hingga 60 peratus daripada penduduk ibu kota ketika ini.
Katanya, orang ramai digalakkan untuk mengisi Borang Maklumat Balik Kampung bagi mengelakkan kes pecah rumah berlaku ketika mereka pulang menyambut Hari Raya Aidilfitri.
“Kita menyasarkan seramai mungkin penduduk untuk memaklumkan menerusi borang maklumat balik kampung yang boleh didapati di balai polis berhampiran dan di muat naik melalui aplikasi Volunteer Smartphone Patrol (VSP).
“Ia bertujuan membantu polis membuat pemantauan kediaman yang ditinggalkan,” katanya ketika sidang akhbar selepas melancarkan Majlis Pelancaran Kempen Pemanduan Berhemah dan Rumah Selamat di Ibu Pejabat Kontinjen Kuala Lumpur, di sini, petang tadi.
Menurut Yahaya, berdasarkan statistik Januari 2022 hingga Mac 2023, statistik kemalangan maut mencatatkan peningkatan sebanyak lima kes, kecederaan ringan meningkat 58 kes dan cedera parah didapati menurun satu kes.

“Peningkatan jumlah kemalangan adalah sebanyak 33 peratus. Ia secara keseluruhannya adalah seiring dengan peningkatan jumlah kenderaan di jalan raya.
“Ini kerana pada 2022, negara sedang berada dalam fasa keempat Pelan Pemulihan Negara yang mana masyarakat secara umumnya lebih berhati-hati dan kurang melakukan pergerakan keluar,” katanya. -KOSMO! ONLINE.


Masjid, surau periksa kod QR derma elak disalah guna
Oleh MOHD. HUSNI MOHD. NOOR

11 April 2023, 5:42 pm
PUTRAJAYA – Jabatan Kemajuan Islam Malaysia (Jakim) mengambil maklum mengenai isu video tular memaparkan seorang lelaki menyalahgunakan kod QR sumbangan derma masjid dan surau seperti tular di media sosial ketika ini.
Ketua Pengarahnya, Datuk Hakimah Mohd. Yusoff berkata, sekiranya perbuatan ini benar seperti yang didakwa, pihaknya berpandangan perbuatan seumpama ini amatlah tidak wajar.
Beliau berkata, perkara itu dilihat mengambil kesempatan terhadap sikap murah hati umat Islam khususnya di masjid atau surau sempena bulan Ramadan yang mulia ini.
“Jakim menyeru semua pihak terutama ahli jawatankuasa masjid atau surau agar dapat sentiasa memantau kod QR masing-masing agar sumbangan atau infaq tidak terlepas kepada pihak yang tidak bertanggungjawab.
“Orang ramai juga disaran untuk membuat semakan dengan teliti sebelum menyumbang melalui kod QR bagi mengelak perkara yang tidak diingini.
“Sekiranya merasa curiga dan ragu-ragu dengan kod QR di masjid atau surau, oranng ramai disaran membuat aduan kepada pihak berkenaan untuk tindakan lanjut,” katanya tadi.

Sebelum ini, tular video memaparkan seorang lelaki menampal kod QR miliknya sendiri di masjid bagi menggantikan kod QR milik masjid.- KOSMO! ONLINE


Wanita 82 tahun menjala ikan di Sembawang Park
Oleh KOSMO!

11 April 2023, 6:00 pm
SINGAPURA – Seorang wanita berumur 82 tahun yang memakai baju kurung menjala ikan  hampir setiap hari di Sembawang Park, Singapura, lapor portal berita mustsharenews hari ini.
Wanita itu juga melakukan aktiviti tersebut walaupun pada bulan puasa.
Seorang pengguna Facebook yang dikenali sebagai Lam terserempak dengan wanita itu di Sembawang Park dan berkongsi cerita mengenainya.
Menurut Lam, wanita warga emas yang disebutnya sebagai nenek itu akan menaiki bas dan tren MRT dari Marsiling hingga ke Sembawang untuk memukat.
Dia yang memakai baju kurung akan membawa jala ke taman tersebut bersamanya hampir setiap hari.
Wanita itu yang identitinya tidak didedahkan memberitahu Lam bahawa dia tidak membawa pulang hasil tangkapannya.

Ia adalah disebabkan tidak ramai orang berada di rumahnya sebaliknya dia menganggap aktiviti menjala itu sebagai hobinya. – Agensi


Penyamun tukar kod QR masjid ke akaun peribadi
Oleh KOSMO

11 April 2023, 5:54 pm
PETALING JAYA – Satu klip video yang tular di media sosial ketika ini menyaksikan seorang pemuda secara sengaja telah menukar kod QR bank sebuah masjid kepada kod QR bank peribadinya.
Klip video yang dikongsi Zulfikar Akhbar itu menunjukkan seorang pemuda yang memakai baju kemeja biru gelap sedang menukar satu kod QR bank amal sebuah masjid dipercayai terletak di Jakarta Pusat, Indonesia.
“Kod QR kotak amal masjid pun jadi sasaran, diganti dengan kod QR peribadi. Semakin canggih cara pencuri beraksi. Syukur kejadian terakam dengan kamera,” tulis nya.
Didakwa pencuri tersebut juga telah melakukan perkara sama di beberapa buah masjid sebelum ini dan pihak berkuasa Indonesia juga sudah berjaya menahan suspek yang juga seorang pegawai bank.
Orang ramai yang menyaksikan klip video tersebut turut terkejut dengan cara yang dilakukan oleh pencuri itu dan menyifatkan cara yang dilakukannya amat bahaya dan tidak disedari orang ramai.
“Kalau kita nak derma kita turus ‘scan’ sahaja, memang la akan keluar butiran akaun penerima tetapi kita tidak tahu itu penerima sebenar atau tidak, risau benda ini akan berlaku di Malaysia nanti,” kata Irfan Ishak.

“Memang ramai tak terfikir lagi cara mencuri ini, kalau di masjid memang ramai orang akan menderma dengan cara ‘scan’ kod QR, makin canggih pencuri zaman sekarang,” tulis Maulana Johor. – KOSMO! ONLINE.


Padah jual RON95 kepada kenderaan asing
Oleh CHERINE JON

11 April 2023, 5:30 pm
BINTULU – Sebuah stesen minyak di sini dikenakan tindakan di bawah Akta Kawalan Bekalan 1961 (Akta 122) kerana didapati menjual minyak bersubsidi RON95 kepada kenderaan asing.
Ia selepas pejabat Kementerian Perdagangan Dalam Negeri dan Kos Sara Hidup (KPDN) Bintulu mengesan gambar yang tular di media sosial menunjukkan sebuah kenderaan dengan nombor pendaftaran dari negara jiran sedang mengisi minyak RON95 di stesen minyak terbabit.
Justeru dengan tindakan itu, Ketua Cawangan Pejabat KPDN Bintulu, Al Redzamani Abdul Razak menafikan dakwaan sesetengah pihak bahawa KPDN gagal mengambil tindakan ke atas pengusaha stesen minyak terbabit.
“Ini menjawab dakwaan sesetengah pihak yang menyatakan KPDN gagal mengambil tindakan ke atas pengusaha stesen minyak yang menjual RON95 dan diesel kepada kenderaan asing,” katanya dalam satu kenyataan, hari ini.
Redzamani menambah pihaknya juga dari semasa ke semasa mengeluarkan arahan kepada semua syarikat minyak dan pengusaha stesen minyak bagi memastikan pematuhan larangan penjualan RON95 kepada kenderaan asing.-KOSMO! ONLINE


‘Sedarkah dosa kamu’, luahan ibu Syamsul Yusof
Oleh HANISAH SELAMAT

11 April 2023, 5:40 pm
PETALING JAYA – Berita mengenai ikatan antara Syamsul Yusof dan isteri, Puteri Sarah Liyana yang bakal bernoktah sebaik talak dilafazkan pada 18 April ini meraih pelbagai reaksi.
Bapa dan ibu kepada pengarah sensasi itu, Datuk Yusof Haslam dan Datin Patimah Ismail reda dengan keputusan dipersetujui mereka walau jauh di sudut hati terdetik rasa sayu.
Patimah tidak menunggu lama menzahirkan emosi dengan menujukan luahan pilu terhadap individu yang didakwa sebagai punca anak serta menantu kesayangannya itu bercerai.
“Sedarkah dosa kamu yang telah menghancurkan sebuah masjid dan membuat air mata seorang ibu mengalir tanpa henti,” tulisnya dalam hantaran Instagram menggambarkan perasaannya ketika ini.
Beberapa hari lalu, Patimah berkongsi petikan mengenai perasaan seorang ibu mentua yang memahami pengorbanan menantu sebaik bergelar isteri.
LUAHAN daripada Patimah selepas Syamsul bersetuju menceraikan Puteri Sarah pada 18 April ini.
Semalam, kemelut rumah tangga antara Syamsul dan isteri pertamanya itu hampir selesai selepas sutradara berusia 39 tahun itu bersetuju melafazkan talak kepada Puteri Sarah pada 18 April ini.

Pasangan berkenaan sepakat untuk bercerai dan menggariskan terma yang dipersetujui kedua-dua pihak selepas bersemuka pada Ahad sebelum hadir ke mahkamah keesokan harinya (semalam).
Berbeza dengan situasi dingin sebelum ini, Syamsul dan Puteri Sarah dilihat berdamai apabila turut jalan beriringan dan berbual ketika hadir bagi prosiding kedua laporan Jawatankuasa Pendamai (JKP) di
Mahkamah Rendah Syariah Wilayah Persekutuan.
Terdahulu, Puteri Sarah memfailkan permohonan perceraian pada 16 Januari lalu, namun Syamsul enggan menceraikannya atas alasan yakin rumah tangga mereka boleh diselamatkan, selain masih menyimpan perasaan sayang.
Puteri Sarah dilaporkan nekad bercerai selepas krisis rumah tangga sejak empat tahun lalu tidak menemui jalan terbaik, selain enggan bermadu sebaik Syamsul membuat pengakuan bernikah dengan Ira Kazar sebagai isteri kedua, awal tahun ini.
Syamsul dan Puteri Sarah berkahwin pada 8 Mac 2014 dan dikurniakan dua cahaya mata Syaikhul Islam, 6, serta Sumayyah, 4. – KOSMO ONLINE


CREAM, YTL Cement meterai MoU pertingkat keupayaan industri pembinaan
Oleh KOSMO!

11 April 2023, 5:08 pm
PETALING JAYA – Institut Penyelidikan Pembinaan Malaysia (CREAM) dan kumpulan bahan binaan terbesar di Malaysia, YTL Cement memeterai Memorandum Persefahaman (MoU) untuk menyokong peralihan industri pembinaan negara ke arah pembinaan mampan.
MoU tersebut akan tertumpu kepada tiga bidang utama iaitu pembangunan sumber manusia, penyelidikan dan pembangunan serta menyokong sektor pembinaan untuk beralih ke arah pembinaan mampan.
CREAM adalah anak syarikat Lembaga Pembangunan Industri Pembinaan (CIDB) Malaysia yang bertanggungjawab dalam penyelidikan dan pembangunan industri pembinaan.
Ketua Eksekutif CIDB, Datuk Ir. Ahmad Asri Abdul Hamid berkata, kerjasama tersebut merupakan titik permulaan kerjasama antara pihak kerajaan dan industri untuk mencapai kecemerlangan industri pembinaan dan membudayakan amalan pembinaan mampan, selaras dengan aspirasi neutral karbon negara menjelang tahun 2050.
“Melalui MoU ini, kami berazam untuk memacu perubahan yang bermakna melalui usaha kami dalam membangunkan kapasiti dan keupayaan industri pembinaan serta menetapkan piawaian untuk amalan pembinaan mampan di Malaysia,” katanya dalam kenyataan yang dikeluarkan di sini.
YTL Cement akan menyokong inisiatif CIDB dalam membangunkan tenaga kerja, penyelidikan dan inovasi industri pembinaan serta meningkatkan pemahaman tentang amalan pembinaan mampan dalam kalangan penggiat industri.

Selain itu, Pengarah Urusan YTL Cement, Datuk Seri Michael Yeoh menjelaskan, pihaknya telah memainkan peranan penting dalam pembangunan Malaysia selama lebih 70 tahun dan Kumpulan mahu terus menyokong pembangunan dan keperluan pembinaan negara.
“Kerjasama ini adalah peluang untuk kami menyumbang kepakaran dan pengalaman bagi menyokong CIDB dalam inisiatif mereka,” ujarnya. -KOSMO!ONLINE


Isu gunting rambut RM120 beri tanggapan buruk kepada Malaysia
Oleh HARRITH HISHAM

11 April 2023, 4:14 pm
PETALING JAYA – Isu caj RM120 yang didakwa dua pelancong asing di sebuah kedai gunting rambut di Kuala Lumpur memberikan tanggapan buruk selain mencemarkan nama baik Malaysia.
Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata, perkara itu tidak sepatutnya berlaku yang mana keuntungan yang diambil adalah melampau.
“Saya sudah minta pegawai buat siasatan apabila mendengar isu gunting rambut dikenakan semahal RM120 kepada pelancong asing. Jika benar, kita akan pastikan mereka diambil tindakan tegas.
“Bukan sekadar mengambil keuntungan melampau tetapi untuk pelancong asing, ia mencemarkan nama baik Malaysia sebagai destinasi pelancongan. Kita sepatutnya menawarkan perkhidmatan terbaik dan harga berpatutan,” katanya.
Beliau berkata demikian pada sidang akhbar selepas Majlis Penyerahan Bakul Rahmah Sumbangan Grab, di Grab Driver Centre, di sini, hari ini.
Tambah Salahuddin, mana-mana pihak yang melakukan perkara tersebut akan diambil tindakan mengikut Akta Kawalan Harga dan Antipencatutan (AKHAP) 2011.

Terdahulu, KPDN memaklumkan telah mula menjalankan siasatan berhubung dakwaan dua pelancong dicaj sehingga RM120 di sebuah premis gunting rambut di Bukit Bintang, Kuala Lumpur baru-baru ini.
Perkara itu tular di media sosial selepas pasangan tersebut memuat naik video dan bertanyakan kepada pengguna media sosial rakyat Malaysia sama ada mereka telah ditipu susulan harga dikenakan itu terlampau mahal. – KOSMO! ONLINE


MOT siasat segera kontena berisi dadah- Loke
Oleh MOHD. HUSNI MOHD. NOOR

11 April 2023, 4:49 pm
PUTRAJAYA – Kementerian Pengangkutan (MOT) akan menyiasat segera isu kontena berisi dadah dari Malaysia ke Brisbane, Australia yang dirampas pihak berkuasa Australia pada 13 Mac lalu.
Menterinya, Anthony Loke berkata, pihaknya tidak mempunyai maklumat terperinci mengenainya namun akan menyiasat segera.
“Kami memandang serius perkara itu dan akan mendapatkan maklumat mengenai pelabuhan berkaitan dan membuat siasatan.
“Apa-apa kargo menggunakan pelabuhan kita untuk mengangkut bahan larangan adalah kesalahan serius,” katanya pada sidang akhbar hari ini.
Sebelum ini, pihak berkuasa Australia dilaporkan merampas 336 kilogram (kg) heroin dianggar bernilai AUD268.8 juta (RM789.56 juta) dalam sebuah kontena penghantaran dari Malaysia ke Brisbane pada 13 Mac lalu.
Menurut laporan itu, Polis Persekutuan Australia (AFP) berkata, Pasukan Sempadan Australia (ABF) mengesan dadah berkenaan disorok dalam dua blok konkrit simen yang masing-masing seberat 500kg.

“Semakan mendapati penghantaran itu diisytihar sebagai aksesori panel solar dalam kontena yang tiba 13 Mac lalu di Pelabuhan Brisbane dari Malaysia,” katanya.- KOSMO! ONLINE


Wanita warga Brunei parah kereta terbabas
Oleh CHERINE JON

11 April 2023, 5:08 pm
MIRI – Seorang wanita cedera parah, manakala tiga lelaki cedera selepas kereta dinaiki kesemua warga Brunei Darussalam itu terbabas di Bandar Baru Permy Jaya, di sini.
Jurucakap Pusat Gerakan Operasi Bomba Sarawak berkata dalam kejadian kira-kira pukul 11.23 malam tadi, dua daripada mangsa dikeluarkan dari dalam kenderaan oleh orang awam manakala dua orang lagi terperangkap di dalam kenderaan yang remuk itu.
Katanya anggota dari Balai Bomba dan Penyelamat (BBP) Lopeng yang digerakkan ke lokasi kemudian mengeluarkan mangsa yang terperangkap menggunakan peralatan khas menyelamat.
“Mangsa yang cedera parah seterusnya diserahkan kepada pasukan paramedik untuk rawatan lanjut,” katanya dalam kenyataan, hari ini.
Beliau berkata kesemua mangsa dihantar ke hospital menggunakan ambulans dan jentera Unit Bantuan Perkhidmatan Kecemasan (EMRS).-KOSMO! ONLINE


Pemilik, pekerja asing kedai gunting rambut caj RM120 diambil tindakan
Oleh HARRITH HISHAM

11 April 2023, 4:36 pm
PETALING JAYA – Pemilik perniagaan dan dua pekerja asing kedai gunting rambut di Bukit Bintang, Kuala Lumpur yang mengenakan caj RM120 kepada pelancong asing diambil tindakan di atas kesalahan tiada penandaan harga.
Pengarah Kementerian Perdagangan Dalam Negeri dan Kos Sara Hidup (KPDN) Kuala Lumpur, Ariffin Samsudin berkata, pemeriksaan itu dijalankan pihaknya susulan aduan yang dikesan melalui sosial media.
“Hasil pemeriksaan, kita dapati terdapat dua warga asing dipercayai bekerja di premis tersebut iaitu lelaki warga Pakistan dan Algeria.
“Bagaimanapun, lelaki warga Algeria dipercayai pekerja sambilan sudah mengaku secara lisan mengenai caj tinggi yang dikenakan kepada pelancong,” katanya dalam kenyataan, di sini hari ini.
Mengulas lanjut mengenai operasi kedai tersebut, Ariffin berkata, pemeriksaan mendapati tiada tanda harga dipamerkan di premis terbabit untuk semua perkhidmatan yang ditawarkan.
“Jadi, kita telah hubungi pemilik perniagaan dan akan dipanggil ke pejabat untuk siasatan lanjut.

“Kedua-dua pekerja warga asing itu juga telah hadir ke pejabat untuk ambil keterangan,” jelasnya.
Tambah Ariffin, tindakan kes diambil bawah AKHAP 2011 berkaitan kesalahan tiada penandaan harga.
Terdahulu, KPDN memaklumkan telah mula menjalankan siasatan berhubung dakwaan dua pelancong dicaj sehingga RM120 di sebuah premis gunting rambut di Bukit Bintang, Kuala Lumpur baru-baru ini.
Perkara itu tular di media sosial selepas pasangan tersebut memuat naik video dan bertanyakan sama ada mereka telah ditipu susulan harga dikenakan itu terlampau mahal. – KOSMO! ONLINE


Kena scam RM400 penjual durian dari rumah ke rumah
Oleh KOSMO

11 April 2023, 4:19 pm
PETALING JAYA – Seorang wanita mendakwa telah terkena scam melibatkan jualan 14 kilogram (kg) durian serta bayaran RM400 dengan penjual buah yang datang dari rumah ke rumah.
Menerusi video TikTok dimuat naik pengguna @nurshafiqahnoor mendakwa, pada mulanya dia didatangi seorang lelaki yang bertanya kepadanya sama ada mahu membeli durian selain membuat penghantaran ke rumah.
“Dia kata buat penghantaran dan ada lebih dalam lapan biji durian. Sekilo durian berharga RM25, manakala Musang King pula RM35. Saya pun okaylah dan ingat nak beli dalam dua atau tiga kg saja.
“Selepas saya cakap nak (beli), barulah dia panggil kereta yang ada durian tu. Dia buka bonet kereta, banyak ‘gila’ durian dalam tu, kata tadi ada baki sikit sahaja.
“Kemudian dia buka (durian) dan buka lagi. Eh banyaknya dia buka dalam empat atau lima biji. Saya tanya sebiji durian berapa kg sebab saya tak pernah beli durian sendiri. Selama ini ayah yang beli, jadi saya tak tahu,” katanya menerusi video tersebut.
Wanita itu kemudian menganggarkan sebiji durian kira-kira 2kg atau 3kg dengan kesemua durian yang telah dibuka berkemungkinan sekitar 10kg dengan bayaran kira-kira RM250.

“Saya kata okaylah ‘stop’ (berhenti buka durian) dan dia kata ambillah lagi satu, nanti dia bagi percuma lagi satu. Saya cakap tak nak.
“Apabila timbang (semua durian) dah jadi 14kg. Rupanya campur Musang King dan Udang Merah katanya. Sudahnya sekilo RM28 darab 14kg, jadi RM400. Takkan nak kata tak jadi (beli), nanti dia kata dah potong, tak boleh. Lepas itu bayarlah RM400,” jelasnya.
Dia mendakwa, saiz durian yang dibeli juga kecil dan tidak logik boleh mencapai sehingga 14kg.
“Pandai dia buat waktu bulan Ramadan, orang tak boleh rasa betul ke sedap dan lepas itu naik kereta. Kalau tak sedap, kita bukan boleh kejar balik. Saya pun tak terfikir nak ambil gambar nombor pendaftaran kereta dan penjual itu.
“Sebab dia kejap dan cepat sangat. Saya terus telefon keluarga di Bangi sebab saya kena di Setia Alam. Mereka cakap di Bangi pun sudah ada (jual durian scam), lagilah saya rasa yang saya kena scam,” katanya. – KOSMO! ONLINE


Isu harga lantai e-hailing, sebaiknya ditentukan pasaran
Oleh MOHD. HUSNI MOHD. NOOR

11 April 2023, 4:11 pm
PUTRAJAYA – Kementerian Pengangkutan (MOT) seboleh-bolehnya tidak mahu campur tangan berhubung isu penetapan harga lantai (minimum) tambang e-hailing sebaliknya membiarkan ia ditentukan pasaran.
Menterinya, Anthony Loke berkata, pihaknya sedia maklum mengenai gesaan persatuan pemandu e-hailing yang mahu kerajaan campur tangan berhubung isu itu.
Beliau berkata, buat masa ini, cadangan itu masih di peringkat perbincangan dan masih belum ada apa-apa keputusan mengenainya.
“Persatuan berkenaan sudah menemui saya dan kementerian faham situasi dihadapi mereka itu.
“Mengikut dasar sedia ada, sebaik-baiknya daripada segi harga kita tidak mahu campur tangan dan membiarkan ia dinamik antara syarikat pengendali perniagaan pengantaraan (EHO), pemandu dan penumpang
“Kita biarkan ia (harga minimum) ditentukan oleh pasaran. Itu sebaik-baiknya kita nak kekalkan,” katanya ketika ditemui pada sidang akhbar di sini hari ini.

Bagaimanapun, katanya, pihaknya memahami harapan setiap pemandu yang mahukan harga minima tambang supaya setiap perjalanan berbaloi.
Loke berkata, pihaknya juga memahami bahawa pemandu juga tidak boleh memandu dengan kerugian dan mereka juga ada kos operasi yang perlu ditanggung.
“Bagaimanapun, sudah tentu jika ada kadar lantai ditetapkan, harga tambang kepada pengguna akan meningkat. Justeru, pertimbangan itu juga perlu kita ambil.
“Kesemua faktor itu akan diperincikan, disiasat dan dibincang terlebih dahulu antara pemegang taruh sebelum apa-apa keputusan diambil kelak,” katanya. – KOSMO! ONLINE


Jualan JBoxing tawar diskaun sehingga 90 peratus
Oleh KOSMO!

11 April 2023, 4:09 pm
PETALING JAYA – Bermula hari ini, orang ramai yang masih mencari keperluan hari raya khususnya yang berjenama dan berkualiti, boleh mendapatkan fesyen pilihan masing-masing secara online dan offline di butik fizikal melalui tawaran jualan harga runtuh, JBoxing.
Acara tahunan yang dinantikan oleh peminat jenama fesyen daripada syarikat Jovian Apparel Sdn. Bhd. itu  boleh mendapatkan fesyen pakaian masing-masing melalui butik fizikalnya yang dikenali sebagai JStore dengan harga tawaran serendah RM1.
Tawaran itu juga menawarkan diskaun antara 30 hingga 90 peratus untuk semua koleksi baharu dan lama.
Pengasas syarikat, Datuk Jovian Mandagie berkata, jualan runtuh ‘boxing day’ itu akan menjadi inisiatif membantu rakyat membuat persiapan menyambut Syawal dengan meriah tanpa perlu berbelanja besar.
“Fokus utama penganjuran jualan runtuh ini adalah untuk meraikan seisi keluarga dan menggalakkan lebih ramai orang berkunjung ke outlet JStore kami.

“Jualan secara online iaitu JBoxing sedang berlangsung selama tiga hari bermula sejak 11 hingga 13 April.

“Kemudian diikuti pada 14 hingga 20 April, jualan berlangsung di semua cawangan butik fizikal dan pop up Jovian,” katanya,” katanya dalam kenyataan yang dikeluarkan di sini.
Jovian menjelaskan, bersempena jualan tersebut, syarikat turut menawarkan jualan kombo tiga pasang hijab bernilai RM100 manakala pelitup muka pula dijual pada harga RM10 sahaja.
“Kami juga akan menawarkan  koleksi Jovian Ready-To-Wear (RTW) yang memberikan tawaran sangat menarik bagi semua peminat Jovian.
Tambah Jovian, JBoxing pada tahun ini menjanjikan koleksi yang lebih mengagumkan dengan menyaksikan sejumlah lapan butik fizikal mengambil bahagian untuk acara itu.
“Ia termasuk lima kedai baharu iaitu JStore Publika, JStore Pavilion Kuala Lumpur, JStore Berjaya Times Square, JStore IOI Putrajaya dan JStore Melawati Mall selain tiga outlet JStore terawal iaitu di Shah Alam, Bangsar dan Bangi.
Selain itu, jenama popular itu akan turut serta dalam karnival jualan Starvendors KLCC Mega Raya Fest 2023 di Pusat Konvensyen Kuala Lumpur dan juga Absolutbazaar X Gaya Raya di MITEC, Kuala Lumpur. -KOSMO!ONLINE


Tak hadir sulh, Diana langgar perintah mahkamah – Farid Kamil
Oleh MOHD. HAIKAL ISA

11 April 2023, 4:20 pm
SHAH ALAM –  Pelakon Farid Kamil menganggap ketidakhadiran pelakon Diana Danielle Danny Beeson ke Mahkamah Tinggi Syariah bagi prosiding sulh boleh dianggap satu tindakan yang melanggar perintah mahkamah.
Agak kecewa dengan ketiadaan Diana yang menyebabkan kegagalan proses sulh, Farid Kamil sendiri hilang punca memandangkan tarikh hari ini yang difailkan isterinya itu.
Susulan kegagalan hadir, mahkamah menetapkan 25 Mei depan sebagai tarikh prosiding sulh kedua buat pasangan Farid Kamil, 42 dan Diana Danielle, 32.
“Sulh hari ini tidak dapat diselesaikan kerana Diana tidak hadir. Saya difahamkan mengenai alasannya adalah disebabkan ketika ini dia masih tidak boleh berjumpa dengan saya.
“Bagaimanapun, saya berharap doa orang ramai dan saya sendiri dapat dimaklubkan supaya Diana berlembut hati kerana dia masih isteri saya.
“Dalam tempoh saya tidak dapat berjumpa dia, saya juga berharap Diana dapat menjaga adab dan jangan lupa dirinya masih sebagai isteri saya,” katanya ditemui di perkarangan Mahkamah Tinggi Syariah, di sini, hari ini.

Sementara itu, Farid menegaskan, sekiranya Diana masih tidak dapat menghadirkan diri untuk menjalani prosiding sulh pada 25 Mei depan, isterinya itu seolah-olah menghina mahkamah.
“Hari ini dia (Diana) failkan (prosiding sulh), tapi dia tidak hadir. Jadi kami akan hadir sekali lagi menjalani prosiding ini untuk mendapatkan kata sepakat  antara kedua-dua belah pihak.
“Bila seseorang sudah failkan untuk perdamaian, tapi dia tidak datang, dalam undang-undang saya diberitahu perkara tersebut adalah satu perkara yang melanggar perintah,” katanya.
Ketika hadir ke prosiding sulh, hari ini, Farid mengemukakan tawaran perdamaian terhadap Diana membabitkan antaranya aset kenderaan, barang kemas dan bayaran pendahuluan nafkah yang kesemuanya bernilai hampir RM400,000. – KOSMO! ONLINE


1,500 peneroka Yahudi ceroboh Masjid Al-Aqsa
Oleh KOSMO!

11 April 2023, 5:09 pm
BAITULMUQADDIS – Lebih 1,500 peneroka haram Yahudi merempuh masuk ke pekarangan Masjid Al-Aqsa di Baitulmuqaddis Timur ketika cuti Passover yang disambut hingga esok (12 April), lapor laman berita Middle East Monito.
Jabatan Wakaf Islam di Baitulmuqaddis dalam satu kenyataan berkata, seramai 1,532 peneroka haram Israel menceroboh  kawasan tersebut.
Mereka bergerak dalam 21 kumpulan dengan diiringi polis Israel.
Sebelum itu, pihak berkuasa Israel menghalang penduduk Palestin yang berumur bawah 50 tahun daripada memasuki Masjid Al-Aqsa untuk menunaikan solat, kata beberapa saksi kepada agensi berita Anadolu.
Tambahnya, anggota polis turut dikerah di pekarangan masjid  itu  sebelum mereka membenarkan kumpulan peneroka Yahudi merempuh masuk menerusi Pagar Mughrabi di bahagian dinding barat Al-Aqsa.
Polis rejim Zionis turut menghalau sebilangan jemaah Palestin di pekarangan Masjid Al-Aqsa ketika peneroka Israel memasuki kawasan tersebut.

Ketegangan semakin meningkat di seluruh wilayah Palestin selepas polis Israel menceroboh masuk ke kompleks Masjid Al-Aqsa dan mengusir jemaah yang sedang bersolat secara paksaan minggu lalu.
Tindakan biadab rejim Zionis itu dibalas dengan serangan roket dari Semenanjung Gaza dan Lebanon yang mencetuskan  serangan udara  tentera Israel.
Masjid Al-Aqsa merupakan lokasi ketiga paling suci bagi umat Islam,  manakala bagi penganut Yahudi, mereka menggelarnya sebagai Temple Mount yang didakwa menjadi tapak dua kuil purba bangsa Yahudi. – Agensi


Harga nombor plat P7 RM66 juta
Oleh KOSMO!

11 April 2023, 3:58 pm
DUBAI, Emiriyah Arab Bersatu (UAE)  –  Nombor  ‘P7’ menjadi nombor plat kenderaan paling mahal  di dunia apabila dijual pada harga hampir 55 juta dirham (RM66,114, 924 ) pada satu  acara lelongan  di UAE, lapor agensi berita United Press International kelmarin.
Lelongan The Most Noble Numbers  di Dubai itu menawarkan nombor pendaftaran kenderaan dan nombor telefon yang luar biasa dan menjadi kegilaan pengguna.
Lelongan tebesar pada acara itu adalah nombor plat  P7 yang dijual pada harga 54,996,994 dirham (RM66,111, 311).
Harga tersebut dibida oleh pengasas aplikasi pesanan ringkas Telegram, Pavel Valeryevich Durov yang berketurunan Perancis-UAE.
Angka itu mengatasi Guinness World Records nombor pendaftaran kereta paling mahal sebelum ini  berharga 52,149,500 dirham (RM62,729,138) untuk nombor ‘1’ dalam satu acara lelongan di Abu Dhabi pada 2008.
Antara nombor pendaftaran kenderaan lain yang dijual dalam acara lelongan sama termasuk ‘AA 19’,  ‘O71’ dan ‘Q 22222’. – Agensi


Keluarga mangsa kebakaran 4 beradik nafi terima sumbangan RM100,000 dari Ebit Lew
Oleh FARAHWAHIDA AHMAD

11 April 2023, 3:56 pm
MUAR – Keluarga empat kanak-kanak yang meninggal dunia dalam kebakaran di Kampung Sabak Awor di sini, menafikan dakwaan mereka menerima wang sumbangan sebanyak RM100,000 daripada pendakwah terkenal, Ebit Lew.
Bapa kanak-kanak malang terbabit, Tien Ko Htut, 31, berkata, dia bersama isterinya, Nabila Sedu, 30, sedia memberikan kerjasama penuh kepada pihak berkuasa sekiranya dipanggil untuk memberi keterangan mengenai isu tersebut.
“Kami tidak menerima sejumlah wang tersebut seperti yang diidakwa pihak tertentu. Kalau ada pihak kata mereka ada bukti, tunjukkan bukti. Kalau hendak cakap kosong (terima duit sebanyak itu), semua orang boleh cakap.
“Kalau Ebit Lew bagi duit sejumlah itu pada kami, sila buktikan. Kami tidak pernah terima duit sebanyak itu,” katanya ketika dihubungi hari ini.
Tien Ko menambah, dia serta isteri bersedia pada bila-bila masa untuk disiasat oleh pihak berkuasa atau sesiapa sahaja berkaitan isu itu.
“Saya bersedia untuk tunjukkan bukti apa yang saya ada (duit). Sebelum ini ada tuduhan yang dibuat kepada saya dan isteri kononnya saya sudah kaya dapat duit diberi RM100,000 dari pendakwah terkenal itu dan terus simpan di bank.

“Kena tunjuk bukti dalam akaun bank saya. Sila periksa akaun bank saya, tiada masalah,” katanya dengan nada kesal.
Menurutnya, dia berasa sedih apabila memikirkan kenapa ada pihak yang tidak mengenalnya sanggup menabur fitnah.-KOSMO! ONLINE


Tak perlu menunggu di bank, wanita sediakan khidmat tukar duit raya
Oleh NURUL IRDINA SUMALI

11 April 2023, 4:06 pm
PETALING JAYA – Aktiviti menukar duit raya di bank sudah menjadi lumrah bagi orang ramai setiap kali tibanya Hari Raya Aidilfitri.
Atas keperluan itu, seorang wanita yang dikenali sebagai Eja Izuaf menerusi perkongian di Facebook Bandar Baru Bangi Komuniti telah membuka khidmat untuk menukarkan wang-wang besar di bank untuk dijadikan sebagai duit raya.
Menurutnya, proses ini mengambil masa selama empat sehingga lima jam untuk proses penukaran duit.
“Waktu menunggu di bank empat sehingga lima jam ya untuk penukaran, upah RM5 setiap RM100 wang yang ditukar untuk cas waktu menuggu saya di bank,” katanya.
Tambahnya lagi, dia akan mendahulukan individu yang membuat bayaran penuh sehingga habis stok.
Dia yang berkongsi khidmatnya di Facebook Bandar Baru Bangi Komuniti itu mendapat sambutan dari warga kumpulan tersebut.

Menjengah ke ruangan komen, rata-rata orang ramai berminat dengan khidmat yang ditawarkan olehnya dan menyuruh dia untuk ‘Private Message’ (pm) mereka. -KOSMO! ONLINE


Ramai geli hati tengok budak ‘bergigi dracula’ solat tarawih
Oleh NURUL IRDINA SUMALI

11 April 2023, 4:08 pm
PETALING JAYA – Video seorang kanak-kanak yang memakai gigi palsu pontianak semasa sedang bertarawih bersama ahli keluarga, mengundang rasa geli hati orang ramai.
Menerusi satu paparan video yang dikongsikan oleh Faezah Ariffin di TikTok miliknya, kanak-kanak terbabit dilihat sedang solat sambil memakai gigi palsu pontianak bewarna merah seakan darah.
Menurutnya, bukan mudah untuk mendidik anak-anak khusyuk dalam solat, tapi kita sebagai ibu bapa haruslah tetap berusaha mendidik mereka.
Menjengah ke ruangan komen, rata-rata orang ramai terhibur melihat gelagat dan kecomelan kanak-kanak tersebut.
“Nenek tengok terus gelak besar, alahai cucu, tak apalah, asalkan semangat nak ikut orang bersolat,” komen Ummi Aesah.
“Comelnya dracula. Semoga rezeki melimpah ruah dan diberikan kesihatan yang berpanjangan. Amin,” komen pengguna Tiktok Rose.

“Adui, sabar jelah dik, macam mana boleh terlepas dari ikatan ni,” seloroh pengguna TikTok Opick.
Video yang dikongsikan menjadi tular di TikTok dengan tanda suka sebanyak 3,240, 457 komen dan 742 perkongsian.-KOSMO! ONLINE


‘Kami layan mak cik sehabis baik, tapi mak cik kebas duit kedai’
Oleh NIK NUR IMAN WAHYU

11 April 2023, 4:04 pm
PETALING JAYA – Seorang wanita berkongsi kisah sedih selepas wang kedainya dicuri ketika dia sedang berurus niaga bersama seorang pembeli.
Rakaman televisyen litar tertutup (CCTV) yang dikongsi Aairameyy di akaun TikTok miliknya memaparkan kehadiran individu terbabit yang dilihat berpura-pura membeli barangan di kedai berkenaan.
Bagaimanapun, individu tidak bertanggungjawab itu dilihat dengan sengaja mengambil duit yang berada di atas meja dan memasukkannya ke dalam beg ketika peniaga tersebut leka mencari stok yang diminta.
Aaira meluahkan rasa sedihnya kerana wang tersebut merupakan hasil titik peluh mereka mencari rezeki siang dan malam demi kelangsungan hidup.
“Makcik, sedar tak awak dah hancurkan hati kami yang penat kerja pagi ke malam untuk beraya dengan keluarga kami,” katanya.
Tambahnya lagi, dia sudah berusaha sebaik mungkin untuk melayan karenah individu terbabit, namun dibalas dengan keburukan.

“Kami dah sehabis baik jalankan tugas layan makcik. Tapi ini lah manusia yang tidak ada otak dan hati perut. Tak fikir penat lelah kami usaha pagi ke malam,” katanya.
Menjengah ke ruangan komen, orang ramai mencela perbuatan individu berkenaan yang dianggap menyusahkan orang lain.
“Ingatkan rembat tudung saja. Rupanya dapat ambil duit juga. Ada lalu tadi video sebelum ambil duit. Dia rembat tudung sehelai masukkan dalam beg,” kata Mayasabb. – KOSMO! ONLINE


Mahkamah: Penentuan nasib Syed Saddiq dalam tempoh terdekat
Oleh NORLIZAH ABAS

11 April 2023, 3:57 pm
KUALA LUMPUR – Keputusan sama ada Syed Saddiq Syed Abdul Rahman disabitkan atau dibebaskan daripada pertuduhan bersubahat pecah amanah, salah guna harta dan pengubahan wang haram (AMLA) akan diumumkan oleh Mahkamah Tinggi di sini pada tarikh yang ditetapkan kemudian.
Hakim Datuk Azhar Abdul Hamid menetapkan demikian selepas mendengar penghujahan Timbalan-Timbalan Pendakwa Raya Datuk Wan Shaharuddin Wan Ladin dan Mohd ‘Afif Ali serta peguam Gobind Singh Deo yang mewakili Ahli Parlimen Muar itu pada akhir kes pembelaan.
“Jangan risau, saya tidak akan mengambil masa yang lama (untuk membuat keputusan), tarikh itu akan dimaklumkan dalam tempoh terdekat,” kata hakim berkenaan sebelum menangguhan prosiding penghujahan yang bermula semalam.
Terdahulu, Wan Shaharuddin berhujah, Syed Saddiq tidak boleh menggunakan wang dalam akaun Armada Bumi Bersatu Enterprise (ABBE) untuk menggantikan wangnya sendiri yang kononnya telah didahulukan untuk menjayakan kempen politik pada Pilihan Raya Umum ke-14 (PRU14).
Akaun ABBE milik Rafiq Hakim Razali (saksi pendakwaan ke-13 (SP13) itu digunakan untuk dua
program meraih dana melalui majlis makan malam di Ampang, Selangor dan Muar yang mana kesemua bayaran untuk majlis itu dimasukkan ke dalam akaun tersebut.
Pendakwaan menghujahkan, pada 8 April 2018, Syed Saddiq telah menghubungi telefon bimbit SP13 dan mengarahkan beliau memindahkan wang hasil program meraih dana berjumlah RM120,000 daripada akaun ABBE ke dalam akaun peribadinya.

Oleh yang demikian, Wan Shaharuddin berhujah, bukti dan keterangan kes jelas menunjukkan Syed Saddiq secara tidak jujur menyalahgunakan harta tersebut untuk diri sendiri.
Ini kerana katanya, wang berjumlah RM120,000 tersebut tidak digunakan bagi tujuan kempen politik beliau atau mana-mana ahli Armada sebaliknya dimasukkan ke dalam akaun Maybank miliknya.
Hujah pendakwaan, sekiranya benar dana kutipan itu untuk kegunaan peribadi tertuduh, sudah tentu akaun bank peribadi akan digunakan untuk tujuan meraih dana.
Selain itu, Wan Shaharuddin menghujahkan, tertuduh tidak pernah memaklumkan kepada sesiapa bahawa wang daripada kedua-dua program meraih dana adalah untuk menggantikan wang yang kononnya didahulukan ketika kempen PRU14.
Katanya, justeru itu, dakwaan tertuduh bahawa beliau telah mendahulukan duit peribadi bagi tujuan kempen PRU-14 harus ditolak kerana pihak pembelaan gagal membawa apa-apa dokumen, catatan atau saksi yang boleh mengiakan perlakuan itu.
Pendakwaan turut menghujahkan, tiada seorang pun saksi pembelaan dapat menceritakan mengenai status wang RM120,000 tersebut setelah ia kekal tidak dibelanjakan bagi kempen PRU14.
Menurut pendakwaan, setakat keterangan yang ada di mahkamah, RM100,000 daripada wang tersebut telah disalurkan ke dalam akaun Amanah Saham Bumiputera (ASB) tertuduh.- KOSMO! ONLINE


‘Saya berdoa kami sekeluarga dapat berkumpul, bergambar sama’
Oleh MOHD. HAIKAL ISA

11 April 2023, 3:53 pm
SHAH ALAM – Pelakon Farid Kamil meluahkan rasa sayu mengenangkan sambutan Aidilfitri kali ini apabila dia tidak akan dapat merakam gambar sekeluarga bersama isteri dan anak-anaknya.
Bagaimanapun, Farid, 42, tidak berhenti memanjatkan doa agar isteri, Diana Danielle dan dua anaknya kembali ke dakapannya tidak lama lagi.
“Saya tidak berhenti berdoa untuk bawa anak-anak dan isteri untuk balik ke kampung dan beraya seperti selalu di Kedah.
“Setiap kali pagi raya, kami satu keluarga akan mengambil gambar di tempat yang sama setiap tahun.
“Saya sangat-sangat berharap dan berdoa agar raya tahun ini kami satu keluarga dapat berkumpul sekali lagi,” ujarnya ketika ditemui usai prosiding sulh pertama yang diadakan di Mahkamah Tinggi Syariah, Shah Alam, hari ini.
Bagaimanapun, prosiding tersebut hanya berlaku sebelah pihak apabila Diana tidak dapat menghadirkan diri.

Prosiding sulh kedua difahamkan akan berlangsung pada 25 Mei depan di Mahkamah Tinggi Syariah, Shah Alam.
Pada 20 Mac lalu, Diana Danielle memfailkan permohonan cerai terhadap Farid atas alasan, tiada persefahaman dan berlakunya shiqaq atau perbalahan berpanjangan dalam rumah tangga mereka.
Bagaimanapun, Farid enggan melafazkan cerai tersebut. Malah, pasangan itu difahamkan tidak lagi tinggal serumah.
Pada 24 Mac lalu pula, Mahkamah Tinggi Syariah, Shah Alam membenarkan permohonan Diana secara ex-parte berhubung hak penjagaan hadanah interim (sementara) bagi dua anak mereka sehingga 30 Mei depan.
Pasangan itu mendirikan rumah tangga pada November 2012 dan dikurniakan dua cahaya mata iaitu Muhammad, 10, serta Nur Aurora, 8. – KOSMO! ONLINE


Anak jumpa mayat bapa hilang di dalam longkang
Oleh DIYANATUL ATIQAH ZAKARYA

11 April 2023, 3:52 pm
MELAKA – Seorang lelaki warga emas yang dilaporkan hilang sejak Ahad lalu ditemui ahli keluarganya dalam keadaan tidak bernyawa di dalam longkang di Jalan Gapam di sini, hari ini.
Mayat Tan Kue Seng, 71, ditemui anaknya, Tan Bee Yong, 42, kira-kira pukul 8 pagi tadi.
Menurut anaknya, kali terakhir keluarga berjumpa mangsa adalah pada Ahad lalu sebelum warga emas itu keluar dari rumah di Taman Ozana Impian untuk bersarapan di kedai kopi di Bemban, Jasin kira-kira pukul 7 pagi.
Mangsa dikatakan keluar dengan menunggang motosikal jenis Demak EX90.
“Ayah bagaimanapun tidak pulang ke rumah sehingga petang dan telefonnya tidak dapat dihubungi, rakannya ada beritahu ada melihat ayah melalui gerai buah pada pukul 12 tengah hari.
“Satu laporan polis telah dibuat dan kami cuba mencarinya di sekitar laluan balik ke rumah tetapi tidak menjumpainya sehinggalah pagi tadi apabila ternampak motosikal ayah di dalam longkang,”katanya ketika ditemui di Unit Forensik Hospital Melaka.

Sebelum ini kehilangan Kue Seng turut tular di media sosial selepas ahli keluarganya memohon bantuan orang ramai untuk mencari mangsa.
Sementara itu, Ketua Polis Daerah Melaka Tengah, Asisten Komisioner Christopher Patit berkata, mayat mangsa telahpun dihantar ke Hospital Melaka untuk proses bedah siasat.
“Kes ini kita telah diserahkan kepada Bahagian Siasatan dan Penguatkuasaan Trafik negeri untuk melakukan siasatan lanjut,” katanya. – KOSMO! ONLINE


Mahkamah: ‘Runner’ miliki video lucah kanak-kanak didenda RM5,000
Oleh TENGKU DANISH BAHRI TENGKU YUSOFF

11 April 2023, 3:58 pm
KUALA TERENGGANU – Padah memiliki video lucah kanak-kanak di dalam komputer riba miliknya, seorang orang tengah atau ‘runner’ sebuah syarikat insurans didenda RM5,000 oleh Mahkamah Majistret di sini hari ini.
Majistret Nik Mohd Tarmizie Nik Mohd Shukri memerintahkan demikian selepas tertuduh, Wan Azhar Wan Ismail, 57, membuat pengakuan bersalah selepas pertuduhan selesai dibacakan.
Beliau turut mengarahkan tertuduh menjalani hukuman tambahan penjara 12 bulan sekiranya gagal membayar denda berkenaan.
Berdasarkan pertuduhan, Wan Azhar didakwa mengakses dan memiliki suatu bahan pornografi iaitu rakaman video lucah kanak-kanak di dalam simpanan komputer riba.
Dia didakwa melakukan kesalahan itu di sebuah rumah di daerah ini pada pukul 9.30 malam, 6 April lalu.
Tertuduh didakwa mengikut Seksyen 10 Akta Kesalahan Seksual Terhadap Kanak-kanak 2017 yang memperuntukkan hukuman penjara maksimum lima tahun atau denda sehingga RM10,000 atau kedua-duanya sekali jika sabit kesalahan.

Pendakwaan dikendalikan Timbalan Pendakwa Raya, Nur Amalina Najwa Mohd. Ali manakala tertuduh pula diwakili peguam daripada Yayasan Bantuan Guaman Kebangsaan (YBGK). – KOSMO! ONLINE


KPDN salur Bakul Rahmah kepada pemandu, penghantar Grab
Oleh HARRITH HISHAM

11 April 2023, 3:59 pm
PETALING JAYA – Kementerian Perdagangan Dalam Negeri dan Kos Sara Hidup (KPDN) menyalurkan sumbangan Bakul Rahmah kepada rakan pemandu dan penghantar Grab yang aktif.
Menterinya, Datuk Seri Salahuddin Ayub berkata, inisiatif itu adalah sebagai tanda penghargaan di atas usaha dan dedikasi golongan berkenaan kepada rakyat.
Katanya, seiring dengan program Payung Rahmah untuk meringankan beban kos sara hidup, sumbangan tersebut adalah sebahagian daripada kempen ‘Raya Lagi Mantap’ di bawah ‘GrabBenefits’ khusus untuk rakan pemandu dan penghantar.
“Program GrabBenefits ini tertumpu kepada kebajikan rakan pemandu dan penghantar berdasarkan perlindungan, penjimatan dan akademi.
“Sebagai contoh, setiap Bakul Rahmah yang ditaja oleh Jaya Grocer dan Grab Malaysia mengandungi keperluan memasak dan barangan hari raya selaras dengan elemen penjimatan GrabBenefits.
“Ini akan membantu rakan pemandu dan penghantar berjimat, termasuk diskaun khas pelbagai barangan dan perkhidmatan,” katanya.

Beliau berkata demikian pada sidang akhbar selepas Majlis Penyerahan Bakul Rahmah Sumbangan Grab Malaysia di Grab Driver Centre, di sini, hari ini.
Mengulas lanjut, Salahuddin Ayub berkata, sumbangan tersebut diedarkan kepada 50 wakil yang akan diperluaskan kepada rakan pemandu dan penghantar Grab.
“Saya mengalu-alukan usaha syarikat Grab Malaysia dan Jaya Grocer, yang menyediakan kemudahan penjimatan. Selain itu, program holistik seperti GrabBenefits jelas memberi manfaat besar kepada rakan-rakan Grab,” ujarnya. – KOSMO! ONLINE


Kaji gaji kakitangan Prasarana elak pekerja lari luar negara – Anthony Loke
Oleh MUHAMMAD NAJIEB AHMAD FUAD

12 April 2023, 9:33 pm
SUBANG JAYA – Kerajaan akan mewujud keperluan mengkaji semula gaji serta faedah kakitangan Prasarana dalam memastikan mereka memperoleh kadar bayaran lebih tinggi setanding negara luar yang lain.
Menteri Pengangkutan, Anthony Loke Siew Fook berkata, kajian mendapati kebanyakan daripada mereka lebih tertarik dengan tawaran oleh pihak luar menyebabkan mereka lari ke negara lebih maju untuk bekerja.
“Pada tahun 2022, 836 kakitangan Prasarana meletak jawatan, satu kadar pusingan ganti yang agak tinggi.
“Kadar pusingan ganti untuk Rapid Rail adalah 6 peratus, manakala kadar pusingan ganti Rapid Bus mencecah 11 peratus. Ini adalah situasi yang membimbangkan.
“Majoriti mereka yang meninggalkan Prasarana adalah kakitangan teknikal dan kapten bas yang tertarik dengan tawaran yang lebih lumayan oleh pengusaha bas dan rel di dalam dan luar negara termasuk Singapura dan Timur Tengah,” katanya.
Beliau berkata demikian ketika berucap pada Majlis Berbuka Puasa Bersama Warga Rapid Rail di sini malam ini.

Anthony Loke berkata, berikutan daripada situasi dan cabaran ini, menjadi tanggungjawab Prasarana dan kerajaan untuk memastikan kebajikan pekerja-pekerja yang berkemahiran tinggi sentiasa dijaga, di mana terdapat keperluan untuk mengkaji semula gaji dan faedah sedia ada agar setanding dengan pasaran.
Dalam pada itu, beliau turut menyatakan kadar penggunaan pengangkutan awam juga mencatatkan peningkatan yang baik bukan sahaja bagi Prasarana namun memberi kesan positif terhadap kerajaan.
Katanya, sehingga 21 Mac lalu, jumlah penggunaan harian rel and bas telah mencecah lebih sejuta orang.
“Ini adalah salah satu pencapaian yang memberangsangkan bukan sahaja buat Prasarana tapi juga buat kami di pihak Kementerian,” jelasnya. – KOSMO! ONLINE.


Bekal by Foodpanda lonjak sektor penghantaran makanan halal
Oleh MOHD. HUSNI MOHD. NOOR

12 April 2023, 8:57 pm
CYBERJAYA – Inisiatif diambil Bekal by Foodpanda memperkenalkan sektor penghantaran makanan halal bakal melonjakkan kedudukan Malaysia sebagai hub makanan halal di mata dunia.
Menteri di Jabatan Perdana Menteri (Hal Ehwal Agama), Datuk Mohd. Na’im Mokhtar berkata, inisiatif itu juga bakal membuka lembaran baharu dalam ekosistem penghantaran makanan halal di Malaysia.
Beliau berkata, pihaknya berharap inisiatif itu akan diikuti oleh syarikat penghantaran lain di negara ini.
“Saya ucap tahniah kepada Foodpanda di atas inisiatif mewujudkan cabang penghantaran makanan berstatus halal,” katanya ketika berucap melancarkan bekal by foodpanda di sini, hari ini.
Bekal by foodpanda adalah satu-satunya platform penghantaran di Malaysia yang mendapat pengiktirafan halal olen Jabatan Kemajuan Islam Malaysia (Jakim).
Lebih menarik, bekal by foodpanda mematuhi setiap proses halal bermula daripada pesanan dibuat hingga pesanan dihantar ke rumah selain menjaga integriti dan kesucian halal sesuatu produk.

Ia juga dilengkapi dengan beg penghantaran khas bagi produk halal dan penghantar juga diberikan latihan khusus mengenai kesedaran halal dan sertu.
Sementara itu, Ketua Pegawai Eksekutif bekal by foodpanda, Sayantan Das berkata, pihaknya melihat permintaan yang semakin meningkat dalam kalangan pelanggan untuk segmen penghantaran halal.
Beliau berkata, pelanggan kini boleh menaruh kepercayaan terhadap bekal by foodpanda dalam hal pematuhan piawaian kebersihan dan keselamatan makanan yang paling ketat.
“Kami akan memastikan bahawa setiap penghantaran dilakukan dengan kepatuhan penuh kepada prinsip-prinsip halal, tanpa risiko makanan itu dicemari oleh makanan yang tidak halal,” katanya. – KOSMO! ONLINE


Foodpanda jumpa rider gaji kena potong esok
Oleh MOHD. HUSNI MOHD. NOOR

12 April 2023, 9:26 pm
CYBERJAYA – Syarikat penghantar makanan, Foodpanda akan bertemu dengan penghantar makanan, Muhd. Saifuddin Mustafa, 28, esok bagi mendapatkan penjelasan susulan video tular di TikTok dua hari lalu.
Foodpanda menerusi kenyataan hari ini berkata, pihaknya sedia maklum mengenai isu dibangkitkan Muhd Saifuddin itu selain sudah menghubungi pemuda itu sejak Isnin lalu.
Menurutnya, siasatan dalaman pihaknya mendapati, lelaki itu gagal menghantar beberapa penghantaran makanan dan tidak menjalankan tanggungjawab sebagai penghantar makanan.
“Kami turut menerima beberapa peringatan berhubung kegagalan penghantaran makanan oleh lelaki itu kepada pelanggan.
“Sebagai penyedia perkhidmatan, Foodpanda mempunyai tanggungjawab mengekalkan kualiti perkhidmatan kepada pelanggan selain memastikan makanan ditempah dihantar tepat pada masanya,” katanya.
Katanya, Muhd. Saifuddin bersetuju untuk bertemu dengan pihaknya esok bagi merungkai dakwaan dan kesulitan yang berlaku.

Sementara itu, Foodpanda turut berterima kasih kepada Menteri Sumber Manusia V Sivakumar diatas keprihatinan terhadap isu kebajikan membabitkan sektor penghantaran makanan.
Sebelum ini, tular di laman sosial seorang penghantar makanan Foodpanda menzahirkan kekecewaan apabila mendakwa telah dizalimi oleh syarikat berkenaan berhubung soal pembayaran gaji. – KOSMO! ONLINE.


Cuti raya 117,000 warga PDRM dibeku
Oleh ISKANDAR SHAH MOHAMED

12 April 2023, 11:07 pm
SABAK BERNAM – Cuti kira-kira 117,000 warga Polis Diraja Malaysia (PDRM) di seluruh negara dibekukan sebagai persiapan bagi penugasan sepanjang perayaan Aidilfitri.
Menteri Dalam Negeri, Datuk Seri Saifuddin Nasution Ismail berkata, hanya 10 peratus daripada keseluruhan 130,000  pegawai dan anggota dibenarkan bercuti dalam tempoh berkenaan.
“Biarpun musim perayaan, penugasan PDRM amat penting untuk menjaga keselamatan dan mengekalkan keamanan negara.
“Kita akan memberi cuti selepas perayaan secara bergilir-gilir bagi memastikan aspek keselamatan tidak terjejas,” katanya ketika ditemui selepas Majlis Berbuka Puasa PDRM bersama penduduk Sungai Haji Dorani, Sungai Besar di sini, malam ini.
Menurut beliau, susunan cuti itu mengikut formula sebelum ini iaitu 90 peratus bekerja manakala bakinya bercuti.
“Pemberian cuti itu dibuat secara adil dan semua perkara perlu diambil kira seperti penugasan kawalan trafik yang meningkat pada musim perayaan.

“Selain itu, elemen keselamatan lain diberi tumpuan kerana orang ramai pulang ke kampung dan meninggalkan kediaman atau premis perniagaan,” ujarnya.
Jelas Saifuddin, polis turut memberi tumpuan mempertingkatkan keselamatan di semua pos kawalan Pasukan Gerakan Am (PGA) seluruh negara bagi mengekang pencerobohan di perairan negara seperti penyeludupan pendatang tanpa izin (PATI).
Dalam pada itu, beliau berkata, seramai 409 anggota Unit Tindakan Khas (UTK) PDRM menerima elaun kawalan rapat kenamaan sebanyak RM525 sebulan berkuat kuasa Februari lalu.
“Elaun khas itu bagi menghargai peranan dan tugas UTK yang sentiasa berdepan risiko keselamatan tinggi.
“Proses latihan mereka (anggota UTK) berat dan mempunyai penugasan spesifik,” katanya. -KOSMO! ONLINE.


Kematian anggota tentera diklasifikasi mati mengejut
Oleh AIN SAFRE BIDIN

12 April 2023, 11:10 pm
TELUK INTAN – Pihak polis mengklasifikasi kes seorang anggota tentera berpangkat Koperal yang ditemukan meninggal dunia di Hutan Simpan Belum di Gerik hari ini sebagai mati mengejut (SDR).
Ketua Polis Perak, Datuk Seri Mohd. Yusri Hassan Basri berkata, mayat anggota tentera berusia 33 tahun itu ditemukan dalam keadaan sempurna di kawasan hutan berhampiran sungai.
Menurutnya, polis percaya tiada unsur jenayah atau bintang buas dalam kes tersebut.
“Hasil operasi mencari dan menyelamat yang dijalankan oleh Angkatan Tentera Malaysia (ATM) sejak 7 April lalu berkaitan kehilangan anggota tentera tersebut menemukan mayat pada 10.15 pagi.
“Mayat telah dikeluarkan dari tempat kejadian dan di bawa ke Hospital Gerik dan perkembangan terkini mayat telah dibawa ke Hospital Raja Permaisuri Bainun (HRPB) Ipoh untuk bedah siasat.
“Kita masih menunggu bedah siasat yang akan dijalankan pagi esok, (setakat ini) kes masih lagi diklasifikasikan SDR.

“(Ketika dijumpai) mayat masih sempurna, kita percaya tiada unsur jenayah atau bintang buas, jadi kita tunggu laporan bedah siasat,” katanya.
Beliau ditemui pemberita pada majlis berbuka puasa dan penyampaian sumbangan kepada anak-anak yatim serta Maahad Tahfiz Wa Dirasah Al-Islamiah di Ibu pejabat Polis Daerah (IPD) Hilir Perak di sini hari ini.
Mengenai jarak mayat ditemukan daripada lokasi mangsa dilaporkan hilang, Mohd. Yusri berkata, perkara itu masih dalam siasatan.
“Kita akan dapatkan maklumat menerusi temubual daripada saksi-saksi,”katanya. – KOSMO! ONLINE.


Ibu dalam pantang maut kesan tikaman di leher
Oleh ROHANA MOHD. NAWI

12 April 2023, 11:28 pm
BACHOK – Seorang ibu yang sedang dalam tempoh berpantang ditemui mati dengan kesan tikaman pada leher di dalam sebuah bilik di rumahnya di Kampung Beris Panchor di sini petang tadi.
Kejadian disedari adik bongsu wanita itu, Wan Muhamad Nasri Wan Mahadi, 23, kira-kira pukul 6 petang selepas mendapati kakaknya yang berusia 35 tahun mengunci pintu bilik dari dalam.
Wan Muhamad Nasri berkata, dia terus mengambil tangga untuk melihat kakaknya di dalam bilik itu sebelum terkejut apabila ternampak wanita tersebut sudah berada dalam keadaan berlumuran darah.
Menurutnya, dia tidak berfikir panjang apabila terus memecahkan pintu bilik berkenaan sebelum melihat sebilah pisau terpacak pada lehernya.
“Ketika itu, ibu saya sedang mendukung anak kakak yang baru berusia 36 hari. Kami berdua terkejut apabila melihat keadaan kakak yang sudah berlumuran darah,” katanya ketika ditemui pemberita di lokasi kejadian sebentar tadi.
Sementara itu, ibu mangsa, Zuraizah Mat, 58, berkata, dia sempat melihat mangsa mengambil pisau di dapur dan masuk ke dalam biliknya.

Menurutnya, sebelum kejadian, arwah dikatakan sedang berbual dengan suaminya yang bertugas di Kedah menerusi panggilan telefon.
“Selepas bercakap dengan suami, dia tiba-tiba senyap. Saya hairan dengan situasi itu sebelum meminta Wan Muhamad Nasri memeriksa keadaan kakaknya.
“Selepas pintu bilik dipecah, saya terus mencabut pisau sepanjang 16 sentimeter yang berada di lehernya sebelum menghubungi Klinik Kesihatan Beris di sini. Kebetulan pula, kereta peronda polis lalu di hadapan rumah ketika itu,” katanya.
Katanya, arwah tidak mengalami sebarang masalah kesihatan selepas bersalin malah sempat membuat pemeriksaan kesihatan di Hospital Universiti Sains Malaysia, Kubang Kerian pagi tadi.
Dalam pada itu, Ketua Polis Daerah Bachok, Superintendan Mohamad Ismail Jamaluddin ketika ditemui di lokasi kejadian mengesahkan kejadian itu dan siasatan lanjut sedang dijalankan.
Menurutnya, mayat mangsa dihantar ke Hospital Raja Perempuan Zainab II, Kota Bharu untuk proses bedah siasat.- KOSMO! ONLINE


Letak kereta secara haram, bas pengantara MRT tersangkut
Oleh KOSMO!

12 April 2023, 9:37 pm
PETALING JAYA – Kecoh di media sosial sejak petang tadi apabila bas pengantara Transit Aliran Massa (MRT) terhalang akibat kenderaan-kenderaan yang diletakkan di bahu jalan.
Menerusi ciapan @Twt_Cyberjaya, kejadian tersebut telah menyebabkan kesesakan di laluan keluar di stesen MRT Cyberjaya City Centre.
Dua buah bas tersebut dilihat tidak dapat meneruskan perjalanan kerana terhalang oleh kenderaan yang diletakkan secara haram di bahu jalan.
“Orang letak kereta kiri dan kanan bahu jalan. Tidak fasal bas pengantara sangkut dan lambat daripada jadual,” ciapnya.
Sehingga kini video tersebut telah mendapat 2,061 perkongsian dan 1,671 tanda suka sejak dimuat naik sekitar pukul 6 petang tadi.
Tinjauan Kosmo! di ruangan komen mendapati ramai yang mengecam tindakan pemilik-pemilik kenderaan tersebut disamping menyalahkan pihak berwajib kerana tidak menyediakan tempat parkir secukupnya.

“Penguatkuasa harus ambil tindakan tegas untuk kemudahan orang ramai agar perkara sebegini tidak berulang lagi,” komen @tinglip.
“Buatlah tempat letak kereta banyak mana pun, kalau orang nak letak kereta tepi jalan pun mereka tetap akan buat. Kalau boleh nak letak depan stesen sebab malas berjalan,” komen @FrugalFliza.
“Saya tidak faham kenapa pihak berwajib bina pengangkutan awak tetapi tidak sediakan tempat letak kereta secukupnya,” komen seorang pengguna. – KOSMO! ONLINE.


Malaysia sumbang lebih setengah juta untuk Palestin
Oleh AMREE AHMAD

12 April 2023, 10:55 pm
PUTRAJAYA- Kerajaan Malaysia hari ini menyumbang sejumlah AS$124,179 (RM561,996) untuk pelbagai projek pembangunan di Palestin yang melibatkan tiga pihak.
Sumbangan itu disampaikan Menteri Luar, Datuk Seri Zambry Abd. Kadir hasil derma rakyat negara ini kepada Akaun Amanah Kemanusiaan Rakyat Palestin (AAKRP).
“Pemberian ini membuktikan komitmen berterusan Malaysia terhadap perjuangan rakyat Palestin membinakan semula negara mereka yang musnah,” katanya pada sidang akhbar di Wisma Putra di sini malam ini.
AAKRP diwujudkan oleh Kementerian Luar pada 2002 di bawah Seksyen 9 Akta Acara Kewangan bagi menyalurkan sumbangan ihsan rakyat Malaysia terus kepada Palestin.
Untuk program kali ini pula, sejumlah AS$50,000 (RM220,620) disampaikan terus kepada pihak Kementerian Awqaf dan Hal Ehwal Islam Jordan untuk Masjid Al-Aqsa.
Sumbangan itu diterima oleh Duta Besar Jordan ke Malaysia, Thamer Abdalla Mohammad Adwan disaksikan Ketua Setiausaha Kementerian Luar, Datuk Seri Amran Mohamed Zin.

Baki daripada sumbangan AAKRP tersebut diserahkan kepada Duta Besar Palestin ke Malaysia, Walid A.M. Abuali antaranya bagi digunakan Kementerian Pendidikan Palestin..
Ia melibatkan AS$30,000 (RM132,367) untuk pemasangan fasiliti sistem solar dua buah sekolah di Tebing Barat dengan kerjasama Kedutaan Besar Malaysia di Jordan.
Selebihnya iaitu AS$44,179 (RM200,000) untuk Global Peace Mission melakukan pelbagai projek pembinaan semula rumah warga Palestin yang dimusnahkan rejim Israel. – KOSMO! ONLINE.


JIM Sabah hantar pulang 182 PATI warga Indonesia
Oleh IVAN AMIRUL

12 April 2023, 9:02 pm
KOTA KINABALU – Jabatan Imigresen Malaysia (JIM) Sabah menghantar pulang seramai 182 pendatang asing tanpa izin (PATI) warga Indonesia ke negara asal menerusi Program Pemindahan Tahanan PATI Siri Sembilan melalui Pelabuhan Tawau semalam.
Semua PATI berkenaan membabitkan seramai 145 lelaki, 31 wanita dan enam kanak-kanak yang sebelum ini ditahan di Depot Imigresen Tawau.
Pengarah Jabatan Imigresen Sabah, Datuk SH Sitti Saleha Habib Yusoff berkata, Jumlah pecahan mengikut usia bagi kanak-kanak dalam pengusiran kali ini adalah membabitkan 12 bulan ke bawah manakala bagi dewasa dari 13 hingga 57 tahun.
“Kanak-kanak yang terbabit dengan penghantaran pulang adalah bersama ibu bapa/penjaga masing-masing.
“Keseluruhan PATI terbabit dihantar pulang ke Pelabuhan Nunukan, Terminal Tunon, Indonesia menggunakan pengangkutan laut Feri Nunukan Express dan Malindo Express,” katanya dalam kenyataan media hari ini.
Mengulas lanjut, SH Sitti Saleha menyatakan semua PATI ditahan di Depot Imigresen selepas didapati melakukan pelbagai kesalahan mengikut Akta Imigresen 1959/63 dan Peraturan–Peraturan Imigresen 1963.

Menurut beliau, hukuman yang dikenakan adalah berdasarkan Akta Imigresen dan proses perundangan negara sehingga ke tindakan pemindahan keluar dari negara ini.
“Oleh itu, semua warga asing diingatkan supaya memastikan mereka mempunyai dokumen perjalanan yang sah dan permit kerja yang dibenarkan untuk bekerja di Sabah.
“Semua agensi penguatkuasaan di Sabah akan sentiasa mengambil tindakan tegas kepada mereka yang tidak mematuhi peraturan dan undang-undang negara,” katanya.
Sementara itu, SH Sitti Saleha berkata, operasi pemindahan ini adalah sebahagian daripada operasi berterusan yang dilakukan oleh JIM Sabah bagi tahanan warga asing yang ditempatkan di semua Depot Imigresen di Sabah. -KOSMO! ONLINE.


Pendedahan nahas Sabah Air dibuat secara terbuka, telus – Anthony Loke
Oleh MUHAMMAD NAJIEB AHMAD FUAD

12 April 2023, 11:00 pm
SUBANG JAYA – Pendedahan berhubung laporan akhir siasatan kemalangan udara Sabah Air 47 tahun lalu dibuat secara terbuka serta telus berdasarkan kandungan laporan yang diterima oleh Kementerian Penangkutan (MOF).
Menteri Pengangkutan, Anthony Loke Siew Fook berkata, pihaknya hanya melaporkan isi kandungan yang diperoleh dan tidak menambah sebarang fakta dalam laporan tersebut.
Katanya, ini tidak adil baginya mebuat ulasan berhubung laporan berkenaan kerana ia adalah laporan yang sudah lama.
“Kita hanya laporkan apa yang terkandung dalam laporan itu, jadi saya tak mahu tokok tambah apa-apa sebab kita ambil pendekatan secara telus.
“Apa yang ada dalam laporan itu, kita buat secara terbuka jadi laporan itu juga tak adil untuk saya berikan komen kerana itu laporan 47 tahun lalu, tak pernah didedahkan sehingga hari ini kita dedah secara terbuka,” katanya.
Beliau berkata demikian kepada pemberita ketika sidang akhbar selepas Majlis Berbuka Puasa Bersama Warga Rapid Rail di sini malam ini.

Anthony Loke menjelaskan, pendedahan tersebut hanya bagi memperingati kejadian tersebut terutama kepada rakyat sabah dan keluarga mangsa yang terlibat.
Dalam majlis sama, Anthony Loke menjelaskan Prasarana Malaysia Berhad (Prasarana) menyasarkan sejuta kilometer (km) bagi laporan indeks prestasi utama (KPI) dalam menaik taraf mutu perkidmatan tren mereka.
Jelasnya, sasaran itu akan membabitkan semua laluan melibatkan perkhidmatan tren dibawah agensi berkenaan menjelang suku ketiga tahun 2026.
“KPI itu adalah pendekatan untuk menilai sejauh mana tren itu stabil daripada perkhidmatan iaitu kita menilai berapa jauh tren itu berjalan sehingga satu kerosakan berlaku.
“Itu sebabnya sasaran yang akan diletakkan oleh Prasarana ialah sejuta km iaitu kerosakan teknikal hanya berlaku selepas sejuta km perjalanan tren berkenaan,” katanya. -KOSMO! ONLINE.


Akibat gemar makan puding darah haiwan, cacing parasit ‘bersarang’ dalam otak
Oleh KOSMO!

12 April 2023, 8:30 pm
HANOI – Seorang wanita di Vietnam diserang cacing parasit pada bahagian otaknya selepas dia kerap memakan puding darah haiwan mentah, lapor portal berita VN Express kelmarin.
Mangsa yang berusia 58 tahun dilaporkan mengalami sakit kepala yang teruk dan terjatuh di rumahnya sendiri sebelum dibawa ke sebuah pusat perubatan.
Timbalan pengarah hospital berkenaan, Tran Huy Tho pada Isnin lalu berkata, simptom wanita itu menyebabkan keluarganya percaya ia adalah strok, namun selepas menjalani imbasan, cacing parasit didapati bersarang di otaknya dan bergerak di bawah kulit lengan serta kakinya.
Wanita itu telah dibenarkan keluar dari hospital dan diberi ubat untuk digunakan di rumah.
Menurut wanita itu, dia makan puding darah haiwan mentah sebulan sekali.
“Saya fikir jika saya membuat puding itu sendiri, ia akan menjadi bersih dan saya yakin kerana mengetahui tiada penyakit yang terlibat,” katanya.

Tho berkata, tabiat wanita itu mengambil puding darah mentah adalah punca cacing parasit berada di dalam otaknya dan jika tidak dirawat segera, dia mungkin lumpuh dan mengalami akibat lain, tambahnya.
Puding darah (tiet canh) merupakan sejenis makanan tradisi penduduk utara Vietnam. Bahan utamanya adalah darah segar yang diambil daripada haiwan seperti babi, itik atau itik angsa yang dicampur dengan tulang rawan dan sos ikan serta dihidang bersama sayur-sayuran, cili dan limau. – Agensi


Budak 11 tahun kayuh basikal 130 kilometer untuk jumpa nenek
Oleh KOSMO!

12 April 2023, 7:00 pm
BEIJING – Seorang budak lelaki berusia 11 tahun di China berbasikal selama hampir 24 jam untuk sampai ke rumah neneknya semata-mata untuk mengadu mengenai pertengkaran dengan ibunya, lapor laman berita Wion News semalam.
Pada akhirnya, budak lelaki itu keletihan dan ditemui oleh orang ramai sedang duduk bersendirian di dalam terowong sebuah lebuh raya, lapor media tempatan Meilizhejiang.
Anggota polis yang datang untuk membawa budak itu bersama mereka terkejut apabila mengetahui dia berbasikal selama lebih 22 jam dan telah menempuh perjalanan hampir 130 kilometer (km) selepas meninggalkan rumahnya di Hangzhou, wilayah Zhejiang, timur China.
Dia berbasikal untuk sampai ke rumah neneknya yang terletak di Meijiang, sebuah daerah di Zhejiang supaya dapat berkongsi keluhannya selepas bergaduh dengan ibunya.
Semasa berbasikal, budak lelaki itu menggunakan papan tanda jalan raya untuk cuba sampai ke rumah neneknya dan menyatakan bahawa dia telah mengambil beberapa selekoh yang salah.
Ekoran tersalah selekoh, dia mengambil masa dua kali lebih lama daripada tempoh yang sepatutnya untuk sampai ke tempat dia ditemui.

Kanak-kanak tersebut memberitahu polis bahawa dia meneruskan kayuhan sepanjang malam sambil makan roti dan minum air yang dibawanya dari rumah.
Dia kemudian dibawa ke sebuah balai polis berhampiran sebelum diambil oleh ibu bapa dan neneknya pada sebelah petang. – Agensi